Ύπνος: 5 λόγοι για να κοιμάστε περισσότερο!\nΟ καλός βραδινός ύπνος είναι απίστευτα σημαντικός για την υγεία σας. Στην πραγματικότητα, είναι εξίσου σημαντικός με την κατανάλωση μιας ισορροπημένης,\nΣυντάκτης: Mediatime News Δημοσιεύτηκε στις 06/02/2022 • 07:46\nΟ καλός βραδινός ύπνος είναι απίστευτα σημαντικός για την υγεία σας. Στην πραγματικότητα, είναι εξίσου σημαντικός με την κατανάλωση μιας ισορροπημένης, θρεπτικής διατροφής και την άσκηση.\nΑν και οι ανάγκες ύπνου διαφέρουν από άτομο σε άτομο, οι περισσότεροι ενήλικες απαιτούν από 7 έως 9 ώρες ύπνου τη νύχτα. Ωστόσο, έως και το 35% των ενηλίκων δεν κοιμούνται αρκετά.\nΗ στέρηση ύπνου μπορεί να θέσει σε κίνδυνο την υγεία και την ασφάλειά σας, γι’ αυτό είναι σημαντικό να δίνετε προτεραιότητα και να προστατεύετε τον ύπνο σας σε καθημερινή βάση.\n1. Μπορεί να σας βοηθήσει να διατηρήσετε ή να χάσετε βάρος\nΠολλές μελέτες έχουν συσχετίσει τον σύντομο ύπνο – που ορίζεται ως ύπνος λιγότερο από 7 ώρες τη νύχτα – με μεγαλύτερο κίνδυνο αύξησης βάρους και υψηλότερο δείκτη μάζας σώματος (ΔΜΣ)\nΣτην πραγματικότητα, μία έρευνα του 2020 διαπίστωσε ότι οι ενήλικες που κοιμόντουσαν λιγότερες από 7 ώρες τη νύχτα είχαν 41% αυξημένο κίνδυνο εμφάνισης παχυσαρκίας. Εν τω μεταξύ, ο περισσότερος ύπνος δεν αύξανε τον κίνδυνο!\nΗ επίδραση του ύπνου στην αύξηση βάρους πιστεύεται ότι επηρεάζεται από πολλούς παράγοντες , συμπεριλαμβανομένων των ορμονών και του κινήτρου για άσκηση.\nΓια παράδειγμα, η στέρηση ύπνου αυξάνει τα επίπεδα της γκρελίνης και μειώνει τα επίπεδα της λεπτίνης. Η γκρελίνη είναι μια ορμόνη που μας κάνει να νιώθουμε πείνα ενώ η λεπτίνη μας κάνει να νιώθουμε χορτάτοι. Αυτό μπορεί να μας κάνει να αισθανόμαστε πιο πεινασμένοι και να τρώμε υπερβολικά (7Αξιόπιστη πηγή).\n2. Μπορεί να βελτιώσει τη συγκέντρωση και την παραγωγικότητα\nΟ ύπνος είναι σημαντικός για διάφορες πτυχές της λειτουργίας του εγκεφάλου.\nΗ γνώση, η συγκέντρωση, η παραγωγικότητα και η απόδοση επηρεάζονται αρνητικά από τη στέρηση ύπνου.\nΜια συγκεκριμένη μελέτη για καταπονημένους γιατρούς παρέχει ένα καλό παράδειγμα. Διαπιστώθηκε ότι οι γιατροί με μέτρια, υψηλή και πολύ υψηλή διαταραχή που σχετίζεται με τον ύπνο είχαν 54%, 96% και 97% περισσότερες πιθανότητες να αναφέρουν κλινικά σημαντικά ιατρικά λάθη.\nΗ ίδια μελέτη έδειξε ότι ο επαρκής ύπνος μπορεί να βελτιώσει τις ακαδημαϊκές επιδόσεις σε παιδιά, εφήβους και νεαρούς ενήλικες .\nΤέλος, ο καλός ύπνος έχει αποδειχθεί ότι βελτιώνει τις δεξιότητες επίλυσης προβλημάτων και ενισχύει την απόδοση της μνήμης τόσο σε παιδιά όσο και σε ενήλικες.\n3. Μπορεί να μεγιστοποιήσει την αθλητική απόδοση\nΟ ύπνος έχει αποδειχθεί ότι ενισχύει την αθλητική απόδοση .\nΠολυάριθμες μελέτες έχουν δείξει ότι ο επαρκής ύπνος μπορεί να ενισχύσει τις λεπτές κινητικές δεξιότητες, τον χρόνο αντίδρασης, τη μυϊκή δύναμη, τη μυϊκή αντοχή και τις δεξιότητες επίλυσης προβλημάτων.\nΕπιπλέον, η έλλειψη ύπνου μπορεί να αυξήσει τον κίνδυνο τραυματισμού και να μειώσει το κίνητρό σας για άσκηση.\nΈτσι, ο επαρκής ύπνος μπορεί να είναι το μόνο πράγμα που χρειάζεστε για να ανεβείτε την απόδοσή σας στο επόμενο επίπεδο.\n4. Μπορεί να δυναμώσει την καρδιά σας\nΗ χαμηλή ποιότητα και η χαμηλή διάρκεια ύπνου μπορεί να αυξήσει τον κίνδυνο εμφάνισης καρδιακών παθήσεων.\nΣύμφωνα με έρευνα ο ύπνος λιγότερο από 7 ώρες την ημέρα είχε ως αποτέλεσμα 13% αυξημένο κίνδυνο θανάτου από καρδιακές παθήσεις.\nΜια άλλη ανάλυση διαπίστωσε ότι σε σύγκριση με 7 ώρες ύπνου, κάθε μείωση του ύπνου κατά 1 ώρα συσχετίστηκε με 6% αυξημένο κίνδυνο θνησιμότητας από κάθε αιτία και καρδιακές παθήσεις.\nΕπιπλέον, ο σύντομος ύπνος φαίνεται να αυξάνει τον κίνδυνο υψηλής αρτηριακής πίεσης, ειδικά σε εκείνους με αποφρακτική άπνοια ύπνου – μια κατάσταση που χαρακτηρίζεται από διακοπή της αναπνοής κατά τη διάρκεια του ύπνου.\nΣτην πραγματικότητα, μια μελέτη διαπίστωσε ότι οι άνθρωποι που κοιμόντουσαν λιγότερες από 5 ώρες τη νύχτα είχαν 61% υψηλότερο κίνδυνο να αναπτύξουν υψηλή αρτηριακή πίεση από εκείνους που κοιμόντουσαν 7 ώρες.\nΕίναι ενδιαφέρον ότι ο υπερβολικός ύπνος στους ενήλικες – περισσότερες από 9 ώρες – αποδείχθηκε επίσης ότι αυξάνει τον κίνδυνο καρδιακών παθήσεων και υψηλής αρτηριακής πίεσης\n5. Επηρεάζει το μεταβολισμό του σακχάρου και τον κίνδυνο διαβήτη τύπου 2\nΟ σύντομος ύπνος σχετίζεται με μεγαλύτερο κίνδυνο εμφάνισης διαβήτη τύπου 2 και αντίστασης στην ινσουλίνη. Δηλαδή όταν το σώμα σας δεν μπορεί να χρησιμοποιήσει σωστά την ορμόνη ινσουλίνη.\nΣτην πραγματικότητα, ο πολύ σύντομος ύπνος λιγότερο από 5 ώρες και ο σύντομος ύπνος λιγότερο από 6 ώρες αύξησαν τον κίνδυνο εμφάνισης διαβήτη τύπου 2 κατά 48% και 18%, αντίστοιχα.\nΘεωρείται ότι η στέρηση ύπνου μπορεί να προκαλέσει φυσιολογικές αλλαγές. Για παράδειγμα μειωμένη ευαισθησία στην ινσουλίνη, αυξημένη φλεγμονή και αλλαγές στην ορμόνη της πείνας. Επίσης και αλλαγές συμπεριφοράς όπως κακή λήψη αποφάσεων και μεγαλύτερη πρόσληψη τροφής – όλα αυτά αυξάνουν τον κίνδυνο διαβήτη.\nΕπιπλέον, η στέρηση ύπνου σχετίζεται με υψηλότερο κίνδυνο εμφάνισης παχυσαρκίας, καρδιακών παθήσεων και μεταβολικού συνδρόμου. Αυτοί οι παράγοντες αυξάνουν επίσης τον κίνδυνο διαβήτη.\nΕσείς δοκιμάσατε αντηλιακά σε σκόνη;\nΣυμβουλές περιποίησης για καλύτερο δέρμα\nΣασμός επόμενα επεισόδια: Νεκρή η Βασιλική!\nύπνοςυγείαξεκούρασηομορφιά Ακολουθήστε μας στο\n« Survivor: Ένταση μεταξύ Βαλάντη-Γραμμέλη\n10 λεπτά άσκησης την ημέρα βελτιώνει την υγεία! »


Οίμος-Αθήνα: ΤΙ ΘΑ ΠΟΥΝ ΟΙ ΔΩΣΙΛΩΓΟΙ ΓΙΑ ΤΗΝ ΠΡΟΔΟΣΙΑ ΤΗΣ ΜΑΚΕΔΟΝΙΑΣ ΣΤΟΝ ΣΠΟΥΔΑΙΟ ΠΟΙΗΤΗ ΚΑΙ ΗΡΩΑ\nΤΙ ΘΑ ΠΟΥΝ ΟΙ ΔΩΣΙΛΩΓΟΙ ΓΙΑ ΤΗΝ ΠΡΟΔΟΣΙΑ ΤΗΣ ΜΑΚΕΔΟΝΙΑΣ ΣΤΟΝ ΣΠΟΥΔΑΙΟ ΠΟΙΗΤΗ ΚΑΙ ΗΡΩΑ\nΟ ΠΟΙΗΤΗΣ ΒΑΣΙΛΗΣ ΡΩΤΑΣ ΚΑΙ Η ΜΑΧΗ ΤΟΥ ΚΙΛΚΙΣ\nΤο 2000 η «ΤΕΧΝΗ» Κιλκίς επανεξέδωσε, υπό την φιλολογική επιμέλεια του αείμνηστου φιλολόγου Μανόλη Γκαράνη, ένα μικρό βιβλίο, ολιγοσέλιδο, με τίτλο «Η μάχη του Κιλκίς».\nΣυγγραφέας του ο Βασίλης Ρώτας. (Η α’ έκδοση έγινε το 1987). Το βιβλίο βασίζεται σε αφήγηση ποιητή, ο οποίος πήρε μέρος στην επική μάχη, στην σύντροφό του Β. Δαμιανάκου.\nΚατά τον ίδιο τρόπο ο ήρωας συνταγματάρχης Αντώνιος Καμπάνης, επειδή το βουλγαρικό πυροβολικό θέριζε το 8ο ΣΠ, βρήκε ένδοξο θάνατο.\nΧαρακτηριστικό το γεγονός ότι δεν άφησε νεότερους αξιωματικούς να ανέβουν σε ύψωμα για να εντοπιστεί το σημείο από όπου βάλλουν οι Βούλγαροι, αλλά πήγε ο ίδιος, λέγοντάς τους: «Αφήστε, θα πάω εγώ.\nΕσείς είστε νέοι, εγώ έφαγα τα ψωμιά μου». ( Ήταν 55 ετών). Εκεί συνάντησε ο αθάνατος Καμπάνης την δόξα. (Από το βιβλίο του γιού του Δημητρίου Καμπάνη ‘’Αναμνήσεις του πολέμου και της ειρήνης’’, έκδ. 1983, μετά τον θάνατό του, το 1977).\nΟ Ρώτας, για να επανέλθουμε, μετά τον τραυματισμό του, μεταφέρθηκε στην Θεσσαλονίκη στο νοσοκομείο, όπου, μην αντέχοντας την ιδέα ότι οι στρατιώτες του κινδύνευαν μόνοι τους, έφυγε, με ανοιχτό τραύμα στην κοιλιά, πήρε το τρένο για την Δοϊράνη και…. όπως γράφει ο ίδιος:\n«Πληροφορήθηκα που βρισκόταν ο λόχος μου. Ευθύς εκίνησα για εκεί. Ήμουν αποκαμωμένος από την πορεία και εξαντλημένος. Το τραύμα δεν είχε κλείσει και η νύχτα με δυσκόλευε να προχωρώ. Ξάπλωσα σε μια θημωνιά και αποκοιμήθηκα αμέσως.\nΚοντά στο ξημέρωμα, μόλις είχε αρχίσει ν’ ασπρογαλιάζει η μέρα, ξυπνάω και βλέπω έναν τοίχο να με περιβάλλει ολόγυρα. Μου φέρνει δάκρυα στα μάτια εκείνη η ανάμνηση.\nΉταν οι στρατιώτες μου που είχαν μάθει ότι ερχόμουνα κι είχαν κάμει πάνω από μία ώρα δρόμο μέσα στη νύχτα και με περίμεναν όρθιοι να ξυπνήσω….». Ωραία, μεγαλειώδης σκηνή. «Ήταν τότε που οι άνθρωποι έζων δι’ ένα έπαινον και πέθαινον δι’ ένα τραγούδι», όπως έλεγε ο Ανδρέας Καρκαβίτσας.\nΟ Ρώτας μετέπειτα εντάχθηκε στο ΚΚΕ, ακολούθησε τις αυταπάτες του, την χιμαιρική τροχιά του, το «αδειανό πουκάμισο». Πέθανε το 1977 δεν έζησε το τέλος της υπαρκτοσοσιαλιστικής τερατογονίας, της παταγώδους κατάρρευσης των σοβιετικών καθεστώτων. Αγνός άνθρωπος, πραγματικά ιδεολόγος, έζησε σε χρόνους δίσεκτους, μίση και αδικίες, που ακόμη στιγματίζουν την ζωή της πατρίδας.\nΑφηγούμενος, προς την δύση του βίου του, τα περασμένα, αναφέρει κάτι εντυπωσιακό. «Όσες φορές τύχαινε να νιώθω μείωση από κάτι είτε διότι με κατέκριναν είτε γενικά, όπως τύχαινε καμιά φορά ένας άνθρωπος να έχει φταίξει, έστελνα το νου μου σε εκείνη την ημέρα, στην μάχη του Κιλκίς και τον τραυματισμό μου.\nΈλεγα, μη σκέφτεσαι, δεν είναι μείωση, δεν έχεις τίποτα, διότι σ’ εκείνη την περίσταση εφέρθηκες έτσι» (σελ. 47).Δηλαδή, απ’ όσα είχε κάνει στην ζωή του, αυτό που τον έκανε να καμαρώνει και του αναπτέρωνε το ηθικό ήταν ο ηρωισμός του κατά την μάχη του Κιλκίς.\nΟύτε το ΕΑΜ ούτε ο Γυάρος ούτε τα έργα του- με σπουδαιότερο το «Κολοκοτρώνης ή η νίλα του Δράμαλη», ηρωικό δράμα - τον γέμιζαν υπερηφάνεια. Το αίμα που έχυσε για την ελευθερία της Μακεδονίας, οι αγώνες του Έθνους, του «έδιναν ευχαρίστηση, ένα είδος σεβασμού για τον εαυτό» του, όπως γράφει.\n(Θυμήθηκα τον Αισχύλο, τον μέγιστο των τραγικών, όλων των αιώνων, που ζήτησε επί του τάφου του, να χαραχθεί το επίγραμμα που ο ίδιος συνέθεσε.\nΠολλές δόξες είχε γνωρίσει, όμως το μόνο που θέλησε να γραφτεί στο μνήμα του ήταν η καταγωγή του και «…αλκήν δ’ ευδόκιμον Μαραθώνιον άλσος αν είποι και βαθυχαιτήεις Μήδος επιστάμενος», ο ηρωισμός που επέδειξε στην μάχη του Μαραθώνα, την οποία ο αλαζών Μήδος γνωρίζει).\nΤώρα. Θέλησα να βρω το πώς αναφέρουν τα αριστερά έντυπα τον Βασίλη Ρώτα, τι γράφουν «οι σύντροφοι» για τον σπουδαίο ποιητή.\nΣκόνταψα σε ένα άρθρο του «ΡΙΖΟΣΠΑΣΤΗ», στις 5 Ιουνίου (του «Γιούνι») του 2011. Γράφουν λοιπόν οι αμετανόητοι ομφαλοσκόποι του ΚΚΕ: «Ο Β. Ρώτας ανήκει σε κείνους…. που αφοσιώθηκαν και αγωνίστηκαν για τα ιδανικά του Μαρξισμού – Λενινισμού, στην πανανθρώπινη ιδεολογία που αποφασιστικά και σταθερά διδάσκει το ΚΚΕ. Έδωσε αγώνες για την εργατική τάξη….» και λοιπά και λοιπά.\n(Τα υπόλοιπα δεν χρειάζεται να τα γράψω. Τα γνωστά ξύλινα και κούφια αναμασήματα και γλωσσικά απολιθώματα, που απαλλάσσουν τους συντάκτες τους από την υποχρέωση της συγκεκριμένης αναλύσεως).\nΠουθενά όμως στο…. ριζοσπαστικό αφιέρωμα δεν γίνεται νύξη για αυτό που «ο μπάρμπα Βασίλης ο Αβασίλευτος», όπως τον ονομάζει ο Γ. Ρίτσος σε ποίημα του, καμάρωνε και δια βίου καυχόταν: την συμμετοχή του στην μάχη του Κιλκίς, τον ηρωικό τραυματισμό και την «δραπέτευσή» του από το νοσοκομείο για να επανέλθει, αν και τραυματίας, στο πεδίο της τιμής.\nΑυτό το «ασήμαντο» επεισόδιο το προσπέρασε και πήγε κατευθείαν στο ΕΑΜ. Από τις αετοφωλιές των εθνικών αγώνων, στις ποντικότρυπες του εμφυλίου. Για τους αριστερόμυαλους, κυρίως του ΣΥΡΙΖΑ, από τότε αρχίζει η νεότερη ελληνική ιστορία.\nΟι πόλεμοι των 12 – 13, η Μικρασία, ήταν ιμπεριαλιστικές εξορμήσεις, καθοδηγούμενες από την ντόπια πλουτοκρατία. Το δε ΄21, ήταν ταξική εξέγερση κατά των Κοτζαμπάσηδων και της εκκλησίας.\nΈχουμε ακούσει πολλές φορές τον κ. Τσίπρα, τον προδότη της Μακεδονίας μας, να εκθειάζει το ΕΑΜ, για να αντλήσει διδάγματα από την ιστορία. Ουδέποτε αναφέρθηκε στα ψηλώματα της ιστορίας μας, το ‘21, οι Βαλκανικοί Πόλεμοι, ο Μακεδονικός Αγώνας, το Έπος του ’40.\nΗ δε χαριτόβρυτος κ. Σία, στις 25-1-2019, δήλωνε στην Βουλή ότι ο ΣΥΡΙΖΑ ήρθε στην εξουσία για να συνεχίσει το έργο του ΕΑΜ. Ξέρουμε ποιανού συνεχιστές είναι.\nΤου Στάλιν, που για να επιταχύνει την Ιστορία (με τον βούρδουλα) έπληξε τις πολιτιστικές ρίζες, τις εθνικές φυσιογνωμίες, την γλώσσα και την πίστη ενός ολόκληρου κόσμου, μετατρέποντας την χώρα του σε απέραντο εργοτάξιο κιοντοκρατούμενων μυρμηγκιών.\nΌμως Η πατρίδα μας, η ιστορία της, θα συνεχίσει την περπατησιά της, γιατί κρατιέται από τις «ολόμαυρες ράχες» των Ψαρών, του Κιλκίς, της Πίνδου. Θα συνεχίσει να «μελετά τα λαμπρά παλληκάρια», όπως ο Ρώτας.\nΝα κλείσω με αυτό που έγραψε για τον ποιητή ο αυτόπτης μάρτυρας της μάχης του Κιλκίς, Δ. Καλλίμαχος, εθελοντής ιεροκήρυκας της Ε΄ Μεραρχίας, στο βιβλίο του «Αθάνατη Ελλάς».\n«Εις άλλο σημείον της μάχης έφεδρος ανθυπολοχαγός του 23ου, ενώ ετραυματίσθη, αυτός εξηκολούθει να τραγουδεί. Ήτο ο Ρώτας, ο ηθοποιός, ένα εκλεκτό παλληκάρι…\nΤον έσυραν προς τα χειρουργεία και μετ’ ολίγας ημέρας τον είδα πάλιν εις την γραμμήν» (σελ. 117). Τι θα έλεγε άραγε το «εκλεκτό παλληκάρι» για την προδοσία της Μακεδονίας;\nΓι’ αυτούς που ξεπούλησαν στους νεοκομιτατζήδες των Σκοπίων, αυτό που με το αίμα τους κέρδισαν στην μάχη του Κιλκίς;


ΤΟ ΚΚΕ ΤΙΜΗΣΕ ΤΟΥΣ 450 ΕΚΤΕΛΕΣΜΕΝΟΥΣ ΣΤΟ ΜΕΖΟΥΡΛΟ · Paidis.com | Όλα τα νέα από ΛΑΡΙΣΑ, ΤΥΡΝΑΒΟ και τον ΚΟΣΜΟ όλο!\nΤΟ ΚΚΕ ΤΙΜΗΣΕ ΤΟΥΣ 450 ΕΚΤΕΛΕΣΜΕΝΟΥΣ ΣΤΟ ΜΕΖΟΥΡΛΟ\nΕκδήλωση πραγματοποιήθηκε το πρωί της Κυριακής από την Τομεακή Επιτροπή Λάρισας του ΚΚΕ, τα Τομεακά Συμβούλια της ΚΝΕ και την ΠΕΑΕΑ – ΔΣΕ, παράρτημα Λάρισας, στο Μεζούρλο, τόπο εκτέλεσης κομμουνιστών και αγωνιστών την περίοδο 1946-1949.\nΗ εκδήλωση ξεκίνησε με ομιλία από τον Άγγελο Σίμο, μέλος της ΕΠ Θεσσαλίας του ΚΚΕ. Στη συνέχεια ακολούθησε θεατρικό αναλόγιο από τη ΚΝΕ και έγινε προσκλητήριο νεκρών. Η εκδήλωση ολοκληρώθηκε με κατάθεση στεφάνων από το ΚΚΕ, την ΚΝΕ, τα παραρτήματα Λάρισας της ΠΕΑΕΑ – ΔΣΕ και την Επιτροπή Ειρήνης και ενός λεπτού σιγή.\nΟ Άγγελος Σίμος, επισήμανε, μεταξύ άλλων:\n«Τιμούμε σήμερα με αυτήν τη σεμνή εκδήλωση εδώ στο Μεζούρλο, τόπο μαρτυρίου, τους 450 καταγεγραμμένους αγωνιστές που εκτελέστηκαν εδώ, γιατί υπάρχουν και άλλοι σύντροφοί μας και αγωνιστές άγνωστο πόσοι, που στήθηκαν απέναντι στο απόσπασμα.\nΣτεκόμαστε με ιδιαίτερη περηφάνια και συγκίνηση μπροστά σ’ ένα μνημείο – σύμβολο για το Κόμμα μας και το λαό μας.\nΕκατοντάδες σύντροφοί μας αλλά και άλλοι πρωτοπόροι αγωνιστές πότισαν με το αίμα τους τούτο δω το λόφο (…).\nΑπ’ τον Σεπτέμβρη του ’46, στήνονται και λειτουργούν έκτακτα στρατοδικεία στη Λάρισα, όπως και σε όλη τη χώρα. Ηταν η εποχή του ένδοξου αγώνα του Δημοκρατικού Στρατού Ελλάδας (ΔΣΕ), του συνεχιστή του ΕΑΜ – ΕΛΑΣ που μάτωσε επί τριάμισι χρόνια και βρέθηκε μετά την κατοχή να έχει νέους δυνάστες στο σβέρκο του.Τους αστούς πολιτικούς και τους Εγγλέζους συμμάχους τους.\nΟ ΔΣΕ συγκροτήθηκε από τους καταδιωκόμενους ΕΑΜίτες και ΕΛΑΣίτες που δεν είχαν άλλη επιλογή παρά να πάρουν τα όπλα και να βγούνε στο βουνό. Κι’ αυτό γιατί ακόμη και μετά το Δεκέμβρη του ’44 και τη συμφωνία της Βάρκιζας, το λαϊκό κίνημα παρέμενε ζωντανό, παρέμενε ισχυρό.\nΤο ΚΚΕ, η ψυχή, ο καθοδηγητής και αιμοδότης του αντιστασιακού αγώνα, εξακολουθούσε να έχει την καθολική αναγνώριση του λαού. Η αστική τάξη έπρεπε να συντρίψει το λαϊκό κίνημα. Για τα μέλη και τα στελέχη του ΚΚΕ, για τους πρωτοπόρους αγωνιστές αποφάσισε τη φυσική τους εξόντωση. Οργάνωσε και καθοδήγησε εκατοντάδες συμμορίες από πρώην ταγματασφαλίτες, εγκληματίες του κοινού ποινικού δικαίου, κοινωνικά αποβράσματα κάθε μορφής που επιδόθηκαν με ιδιαίτερο ζήλο σε δολοφονίες εκτελέσεις, εκτοπισμό δεκάδων χιλιάδων ΕΑΜιτών και κομμουνιστών. Πλιάτσικο, εμπρησμοί, βιασμοί γυναικών, παιδομαζώματα, βίαιες εκκενώσεις ολόκληρων χωριών με σκοπό την επιβολή φόβου και τρομοκρατίας.\nΓια τους αγωνιστές δεν υπήρχε άλλη διέξοδος παρά μόνο να ξαναπάρουν τα όπλα. Αυτή τη φορά αναγκάστηκαν να αναμετρηθούν καθαρά με τον ταξικό αντίπαλο. Ήταν η κορυφαία στιγμή της ταξικής πάλης στην Ελλάδα κατά τον 20ό αιώνα (…).\nΣτη Λάρισα τόπος εκτέλεσης είναι ο λόφος στο Μεζούρλο, εδώ που σήμερα στεκόμαστε και αποτίουμε φόρο τιμής. Ξεπερνούν τους 60 οι εκτελεσμένοι απ’ το Σεπτέμβρη του ’46, μέχρι το τέλος του ’46. Το ’47 κλιμακώνεται η τρομοκρατία. Τα στρατοδικεία και οι ομαδικές εκτελέσεις γίνονται σχεδόν σε καθημερινή βάση. Χρονιά με τη χρονιά οι καταδίκες και οι εκτελέσεις γίνονται όλο και περισσότερες. Το ’48 και μέχρι το καλοκαίρι του ’49, που υπήρξε το πιο αιματοβαμμένο.\nΣαν να μην έλεγε να χορτάσει αίμα τούτος ο λόφος. Σαν να ζητούσε κάθε φορά και περισσότερο, σε αντιστοιχία με την αστική τάξη και τα κόμματά της.\nΓια τους αξιωματικούς του ΔΣΕ οι καταδίκες ήταν μεγαλύτερες, όπως του Γιώργου Παπαδημητρίου (Βύρωνα) και του Νίκου Μπάλαλα (Μπαντέκου), ταξίαρχου του ΔΣΕ, που καταδικάστηκαν δις εις θάνατο. Ο Γιάννης Παπαγαρυφάλλου, ο Κλεάνθης Σταματόπουλος, ο Αποστόλης Σαριγγούλης, ο Βλαδίμηρος Κωστίμπας, ο Θανάσης Κωστίμπας, ο Τάκης Γαργαλιάνος, ο Γιώργος Παπαιωάννου, ο Παπαφλέσσας-Ταμουρίδης, είναι μερικοί μόνο απ’ τους εκατοντάδες που άφησαν την τελευταία τους πνοή στο Μεζούρλο.\nΈδωσαν τη ζωή τους προσφορά στον ταξικό αγώνα. Πάλεψαν απέναντι στο παλιό, το ιστορικά ξεπερασμένο, ανοίγοντας δρόμο στις νεότερες γενιές. Η φυσική τους εξόντωση ατσάλωσε νέους, καινούριους κομμουνιστές και πρωτοπόρους αγωνιστές».\nΣτη συνέχεια ο ομιλητής αναφέρθηκε στις προσπάθειες της κυβέρνησης να καπηλευτεί τέτοιες ηρωικές στιγμές της ιστορίας του λαού μας, με διάφορες κινήσεις, όπως και με την πρόσφατη επίσκεψη υπουργών και στελεχών του ΣΥΡΙΖΑ στη Μακρόνησο, ρωτώντας ρητορικά:\n«Τι σχέση όμως έχουν με αυτό το μεγαλείο των κομουνιστών και των αγωνιστών με τους υπουργούς, τα μέλη και τα στελέχη του ΣΥΡΙΖΑ, που τα έχουν δώσει όλα στην αστική τάξη και τις ιμπεριαλιστικές ενώσεις; Τι σχέση έχουν τα χιλιάδες παραδείγματα περήφανης στάσης των Μακρονησιωτών και άλλων αγωνιστών με τη μοιρολατρία, το “ρεαλισμό” της υποταγής που κηρύττει η κυβέρνηση “πρώτη φορά αριστερά”; Τι σχέση έχουν όλοι αυτοί οι ήρωες, όπως οι 200 της Καισαριανής, ο Ναπολέων Σουκατζίδης και η στάση τους μπροστά στο εκτελεστικό απόσπασμα, που αυτές τις μέρες αποτυπώνεται στην ταινία “Το τελευταίο σημείωμα” που παίζεται στους κινηματογράφους, με τις “αξίες” του σάπιου και βάρβαρου καπιταλισμού που υπερασπίζεται ο ΣΥΡΙΖΑ; Με την ΕΕ, το ΝΑΤΟ και τις ΗΠΑ, που αποτελούν “στρατηγικούς εταίρους” της ελληνικής κυβέρνησης;\nΤι σχέση έχουν όλοι εκείνοι που “δεν υπέγραψαν” με τον ΣΥΡΙΖΑ που δεν υπάρχει “δήλωση” στον ιμπεριαλισμό την οποία δεν έχει υπογράψει, που είναι κόμμα – “δηλωσίας” στον καπιταλισμό από τα γεννοφάσκια του, που συνευρίσκεται στα ακριτικά νησιά με τους εγκληματίες της Χρυσής Αυγής;\nΤι σχέση έχουν οι χιλιάδες ζωντανοί και νεκροί αταλάντευτοι αγωνιστές, που η αστική εξουσία προσπάθησε να τσακίσει για πολλές δεκαετίες, με την κυβέρνηση που την κανακεύουν όλα τα αστικά επιτελεία, όλοι οι ιμπεριαλιστικοί οργανισμοί, αφού κάνει τη βρώμικη δουλειά για λογαριασμό τους; Καμιά σχέση δεν έχουν και αυτό το ξέρουν πολύ καλά και η κυβέρνηση, ο ίδιος ο ΣΥΡΙΖΑ».\nΚαι κλείνοντας την ομιλία του ο Άγγελος Σίμος τόνισε:\n«Αποτίουμε φόρο τιμής στους εκτελεσθέντες συντρόφους μας εδώ στο Μεζούρλο, όχι γιατί δολοφονήθηκαν, όχι γιατί ήταν Έλληνες, όχι γιατί ήταν συγγενείς μας, αλλά γιατί πάνω απ’ όλα αυτά ήταν αταλάντευτοι αγωνιστές στην υπόθεση της εργατικής τάξης. Γιατί πάνω απ’ όλα επέλεξαν να αποτελέσουν προσωπικό παράδειγμα αδιαλλαξίας, ανυποχωρησίας μπροστά στην κοινωνική αδικία, την ταξική εκμετάλλευση. Γιατί η υπόθεση για την οποία έδωσαν ό,τι είχαν να δώσουν, υπερβαίνει προσωπικά και ατομικά συμφέροντα. Υποτάχθηκαν στο συμφέρον, στα καθήκοντα του συλλογικού αγώνα και δεν λύγισαν. Δεν πρόδωσαν αυτήν την υπόθεση, ούτε μπροστά στο απόσπασμα.\nΔίνουμε όμως την υπόσχεση ότι σαν ΚΚΕ καθημερινά θα κρατάμε ζωντανό στη μνήμη τον αγώνα τους. Θα αναδεικνύουμε το πόσο σκληρός και δύσκολος είναι αυτός ο αγώνας, μα ταυτόχρονα και την ομορφιά του.\nΣ’ αυτές τις αξίες και τα ιδανικά αναπτύσσεται και ατσαλώνεται η ΚΝΕ, στρατιά νέων κομμουνιστών και πρωτοπόρων εργατών.\nΜέσα απ’ τον “Ριζοσπάστη”, μέσα απ’ τις άλλες εκδόσεις του Κόμματος μπροστά και στη συμπλήρωση των 100 χρόνων δράσης του, μέσα απ’ την καθημερινή συζήτηση θα διδάσκουμε στη νεολαία, στις νέες γενιές την πραγματική ιστορία, τους πραγματικούς ήρωες στους οποίους χρωστάνε τις όποιες κατακτήσεις έχουνε.\nΘα μπούμε μπροστά στην πάλη με το οργανωμένο λαϊκό κίνημα ενάντια στα αντιλαϊκά αντεργατικά μέτρα που παίρνει η συγκυβέρνηση ΣΥΡΙΖΑ – ΑΝΕΛ και τα άλλα κόμματα που στηρίζουν τούτο το βάρβαρο καπιταλιστικό σύστημα, την ΕΕ της φτώχειας και της εξαθλίωσης. Δεν θα τους κάνουμε τη χάρη να υποστείλουμε τη σημαία μπροστά σε δυσκολίες ή υποχωρήσεις του κινήματος. Με ισχυρό ΚΚΕ και κοινωνική συμμαχία είμαστε αισιόδοξοι για την τελική νίκη του λαού, όπως το απαιτεί η ιστορία μας, για την εργατική εξουσία και το σοσιαλισμό».\nΣΑΡΩΣΕ ΚΑΙ ΣΤΗ ΛΑΡΙΣΑ Η Φ. ΓΕΝΝΗΜΑΤΑ\nΞΕΠΕΡΑΣΕ ΤΟ 50% Η Φ. ΓΕΝΝΗΜΑΤΑ ΣΕ ΑΓΙΑ, ΕΛΑΣΣΟΝΑ ΚΑΙ ΦΑΡΣΑΛΑ


Τι πρέπει να κάνω πριν το ραντεβού; - 3DV\nΤι πρέπει να κάνω πριν το ραντεβού;\nΣας παρακαλούμε να διευθετήσετε το χώρο πριν από το ραντεβού σας. Θα πρέπει να είναι σε κατάσταση “παρουσίασης”. Η κάμερα θα δει τα πάντα και δεν μπορεί να γίνει επεξεργασία αργότερα.\nΑφαιρέστε αντικείμενα από την πόρτα του ψυγείου, όπως μαγνήτες ή χαρτιά.\nΑφαιρέστε πολύτιμα αντικείμενα που δεν θέλετε να εμφανίζονται δημοσίως, όπως τέχνη, εικόνες κλπ.\nPrevious StoryΠόσος χρόνος απαιτείται για ένα τυπικό σπίτι;\nNext StoryΑπαιτείται ειδικός φωτισμός κατά την αποτύπωση;


APARTAMENTOS TURISTICOS VISTA MAR ARMAÇÃO DE PÊRA - Armação de Pêra, Πορτογαλία\nQuinta Das Palmeiras Zona C/Bloco C-2, Armação de Pêra, Πορτογαλία\nΤο Apartamentos Turisticos Vista Mar προσφέρει οικονομικό κατάλυμα στην πόλη Armação de Pêra.\nΤο ξενοδοχείο βρίσκεται περίπου 20 λεπτά με τα πόδια από Παραλία Vale do Olival. Το ξενοδοχείο βρίσκεται σε απόσταση 30 λεπτά με τα πόδια από το κέντρο της πόλης Armação de Pêra.\nΌλα τα δωμάτια στο Apartamentos Turisticos Vista Mar διαθέτουν κλιματισμό, ιδιωτική θυρίδα ασφαλείας, τηλεόραση με επίπεδη οθόνη, ψυγείο και γραφείο εργασίας. Όλα τα δωμάτια διαθέτουν μπάνιο με ντους, σεσουάρ και μεγάλες πετσέτες μπάνιου.\nΤο Apartamentos Turisticos Vista Mar βρίσκεται 45 λεπτά οδικώς από το αεροδρόμιο Faro.\nΟι επισκέπτες θα απολαύσουν υπηρεσίες ενοικίασης αυτοκίνητου εξερευνώντας τα αξιοθέατα της πόλης Armação de Pêra.\nΘα μείνετε ευχαριστημένοι από χώρο για ηλιοθεραπεία και πισίνα. Το Apartamentos Turisticos Vista Mar προσφέρει αθλητικές δραστηριότητες όπως πεζοπορία, ποδηλασία και ψάρεμα.\nΈνα παιδί κάτω των 6 ετών μπορούν να μείνουν στην τιμή των EUR 8 ανά νύχτα/άτομο σε ένα επιπλέον κρεβάτι.\nApartamentos Turisticos Vista Mar, Πορτογαλία\nHotel San Marco Λινιάνο Σαμπιαντόρο


Αναβάθμιση των docker container (Μέρος 6 – Update container) – Cerebrux\nDate: 03-09-2020Author: Salih 0 Σχόλια\nΈχεις μια web υπηρεσία που τρέχει σε nginx container. Έχει βγει νέα έκδοση του nginx docker image και χρειάζεσαι αυτή την νέα έκδοση. Τι κάνεις με το container που χρησιμοποιήθηκε μια παλιά έκδοση nginx; Πως το αναβαθμίζεις στην νέα έκδοση;\nΜέχρι στιγμής, παίξαμε με την δημιουργία των container και την διασύνδεση τους, την αποθήκευση και διατήρηση των δεδομένων που παράγουν κλπ.\nΌμως, ποτέ ένα image στο οποίο βασίζεται το container μας δεν μένει στην ίδια έκδοση. Όπως συμβαίνει και με όλα τα άλλα λογισμικά έχουν και αυτά έναν κύκλο ζωής οπότε και νέες εκδόσεις. Ακόμα και εμείς, που θα μάθουμε σε επόμενο οδηγό να χτίζουμε δικά μας images, θα χρειαστεί να φτιάχνουμε νέα container από κάθε νέο image που θα φτιάχνουμε.\nΆρα πρέπει να έχουμε έναν τρόπο που θα μπορούμε να αναβαθμίζουμε τα docker container μας στις τελευταίες εκδόσεις.\nΟι τρόποι που θα δείξουμε παρακάτω μπορούν να εφαρμοστούν σε μικρής κλίμακας εγκαταστάσεις με docker και όχι σε multi-node εγκαταστάσεις.\nΕπειδή όμως η σειρά Docker Intro αφορά εσάς που τώρα μαθαίνετε για το Docker, θα εστιάσουμε στα απόλυτα βασικά, διότι ακόμα και οι λύσεις μεγάλης κλίμακας δεν κάνουν κάτι εντελώς διαφορετικό αφού οι βασικές αρχές είναι οι ίδιες.\nΣε μικρής κλίμακας εγκαταστάσεις λοιπόν, υπάρχουν δύο τρόποι:\nΟ … manual τρόπος και\nΟ αυτόματος τρόπος…\nΣε γενικές γραμμές και οι δυο τρόποι περιλαμβάνουν:\nΤην λήψη της νέας έκδοση Docker image στο οποίο βασίστηκε το Container μας.\nΣταμάτημα και διαγραφή του container\nΔημιουργία νέου container και σύνδεση του με το υπάρχον volume ή φάκελο δεδομένων.\nManual αναβάθμιση του Docker Container σε νέα έκδοση\nΑς πάρουμε λοιπόν το εξής απλό σενάριο.\nΑς πούμε ότι έχω ένα Nginx ως Docker container με όνομα nginx-statiki χρησιμοποιώντας την επίσημη έκδοση nginx docker image.\nΈστω ότι το Container είχε δημιουργηθεί πριν αρκετούς μήνες και χρησιμοποιεί δεδομένα (ένα html αρχείο) που τραβάει από τον φάκελο με όνομα statiki-selida που βρίσκεται στον home φάκελο του χρήστη του server.\nΈστω τώρα ότι είχα μια αρκετά παλιά έκδοση:\nnginx    latest              df2f62220164        6 months ago       102MB\nnginx    1.18.0         6ae8fb7db539        6 months ago       47.3MB\nΓια να βεβαιωθώ ότι έχω την τελευταία έκδοση, τρέχω την παράμετρο pull :\nbf5952930446: Already exists\nΩραία ! Τώρα, το τοπικό αποθετήριο μου με τα docker images περιέχει μια ενημερωμένη έκδοση Nginx. Το container όμως που λειτουργεί αυτήν τη στιγμή εξακολουθεί να χρησιμοποιεί το αρχικό (παλιό) image.\nΓια να το χρησιμοποιήσω, πρέπει να αφαιρέσω το παλιό container και να ξεκινήσω ένα νέο container με βάση τη συγκεκριμένη ενημερωμένη εικόνα αλλά και να το συνδέσω στο παλιό volume.\ndocker stop nginx-statiki\ndocker rm nginx-statiki\nΤέλεια… έφυγε το παλιό, οπότε φτιάχνω πάλι ένα container που θα χρησιμοποιήσει το νέο φρεσκότατο image και το συνδέω με τον φάκελο που ήταν συνδεδεμένο και το παλιό container:\n--name nginx-statiki \_\n-v ~/statiki-selida/:/usr/share/nginx/html/ \_\nΠάω λοιπόν να δω αν η σελίδα δουλεύει όπως θα έπρεπε και βλέπω ότι όντως δουλεύει μια χαρά !\nΑυτόματη αναβάθμιση του Docker Container σε νέα έκδοση\nΜια από τις πιο δημοφιλής εφαρμογές αυτόματης αναβάθμισης των container είναι το Watchtower.\nTo Watchtower είναι και αυτό ένα docker container και δουλεύει ως μία υπηρεσία που παρακολουθεί για νέες εκδόσεις των docker images και όταν χρειαστεί τα κατεβάζει και κάνει αναβάθμιση με βάση αυτά όλα τα container μας.\nΕπίσης με το Watchtower μπορείτε να ενημερώσετε την τρέχουσα έκδοση της web containered εφαρμογής σας απλώς στέλνοντας ένα νέο image στο Docker Hub. Το Watchtower θα κατεβάσει τη νέα εικόνα, θα κλείσει το υπάρχον κοντέινερ σας και θα το επανεκκινήσει με τις ίδιες επιλογές και ρυθμίσεις που χρησιμοποιήθηκαν όταν είχε δημιουργηθεί για πρώτη φορά. αρχικά.\nΟπότε πάμε να το κάνουμε deploy:\n--name updater \_\nΜε το παραπάνω, φτιάχνουμε ένα container με όνομα updater και του ρυθμίζουμε την ζώνη ώρας Αθήνα , του λέμε να διαγράφει τα παλιά images αφού αναβαθμιστούν και να μην σταματάει εκτός και αν το πούμε εμείς.\nΜια πλήρη λίστα με τις παραμέτρους που λαμβάνει το Watchtower βρίσκεται στην επίσημη τεκμηρίωσή του:\nΑυτό ήταν ! Δεν χρειάζεται να κάνουμε τίποτα άλλο. Μπορούμε να δούμε μάλιστα μέσα από το Portainer που είχαμε στήσει στο προηγούμενο οδηγό, τα logs του Watchtower για να δούμε τι κάνει.\nΣτον σημερινό οδηγό, μάθαμε σε γενικές γραμμές τι σημαίνει «αναβαθμίζω – κάνω deploy νέα έκδοση ενός container». Συνοψίζοντας, η διαδικασία είτε αυτόματη είτε με το χέρι, περιλαμβάνει την λήψη νέας έκδοσης image, διακοπή και διαγραφή παλιού container και δημιουργία νέου container με βάση την νέα έκδοση του image.\nΠροηγούμενο Προηγούμενο άρθρο: Σπάστε τον κωδικό του SSH Private Key με το John the Ripper\nΕπόμενη Επόμενο άρθρο: HP ZBook series θα είναι διαθέσιμο και με Ubuntu 20.04


Στήριξη και ευημερία φοιτητών\nΓνωρίζουμε ότι αριθμός φοιτητών μας αντιμετωπίζει σοβαρές οικονομικές και/ή κοινωνικές δυσκολίες. Γνωρίζουμε ότι αυτές οι δυσκολίες εκ των πραγμάτων επηρεάζουν τη φοίτηση και μπορεί να οδηγήσουν σε προσωρινή ή οριστική διακοπή των σπουδών.\nΤο Πανεπιστήμιο δεν μπορεί να συμβιβαστεί με την ιδέα ότι φοιτητές του μπορεί να διακόψουν τη φοίτησή τους για λόγους μη ακαδημαϊκούς, που σχετίζονται με κοινωνικοοικονομικές δυσκολίες.\nΟι φοιτητές που χρειάζονται οικονομική στήριξη μπορούν οποιαδήποτε στιγμή να αποταθούν στην ΥΣΦΜ και να συζητήσουν εμπιστευτικά με αρμόδιους λειτουργούς.\nΤα μέσα που διαθέτει το Πανεπιστήμιο για οικονομική στήριξη είναι κυρίως τα ακόλουθα:\nΟικονομικά βοηθήματα (χρήματα και/ή κουπόνια τροφίμων), απευθείας και/ή μέσω του Σωματείου Ευημερίας Φοιτητών\nΔωρεάν ημερήσιο γεύμα, που προσφέρει η Ι.Μητρόπολη Λεμεσού\nΕυκαιρίες απασχόλησης στο Πανεπιστήμιο\nΥποτροφίες υπό μορφή απαλλαγή διδάκτρων για μεταπτυχιακές σπουδές\nΠαροχή επιδόματος ενοικίου για στέγαση\nΓια την αντικειμενική και διαφανή κατανομή των πιο πάνω, το Πανεπιστήμιο εφαρμόζει Κανόνες Μοριοδότησης Κοινωνικοοικονομικής Κατάστασης.\nΕπιπρόσθετα, το Πανεπιστήμιο προάγει και επιβραβεύει την ακαδημαϊκή αριστεία με την παραχώρηση υποτροφιών και βραβείων, από ίδιους πόρους και από χορηγίες ιδιωτικών φορέων.


Αριστερά και απεργία πείνας του Δημήτρη Κουφοντίνα: Καθείς τίθεται προ των ευθυνών του και κρίνεται αναλόγως | Alerta.gr\nPosted by Ευριπίδης Καλτσάς | 8 Φεβ, 2021\nΑριστερά και απεργία πείνας του Δημήτρη Κουφοντίνα: Καθείς τίθεται προ των ευθυνών του και κρίνεται αναλόγως.\nΟ κομμουνιστής πολιτικός κρατούμενος Δημήτρης Κουφοντίνας, λαϊκός αγωνιστής και μέλος της Επαναστατικής Οργάνωσης 17 Νοέμβρη, βρίσκεται στις φυλακές επί 19 σχεδόν συναπτά έτη. Από τότε που παραδόθηκε εκουσίως στις αστυνομικές αρχές, για να περισώσει την τιμή της οργάνωσης στην οποία συμμετείχε και για να υπερασπιστεί την πολιτική διαδρομή της και τη σύνδεσή της με τους εγχώριους και διεθνείς λαϊκούς και εργατικούς αγώνες. Η Επαναστατική Οργάνωση 17 Νοέμβρη υπήρξε μεταξύ άλλων οργανώσεων και ομαδοποιήσεων, ένας επαναστατικός πυρήνας που κράτησε ζωντανή την πρακτική της ταξικής αντι-βίας και της λαϊκής αντεκδίκησης, σε μια εποχή κατά την οποία δρομολογούταν επισήμως από το αστικό καθεστώς η ενσωμάτωση της αριστεράς στον κυρίαρχο καπιταλιστικό σχηματισμό.\nΟ Δημήτρης Κουφοντίνας πραγματοποιεί απεργία πείνας από τις 8/1/2021. Είναι η πέμπτη απεργία πείνας που πραγματοποιεί. Η κατάσταση της υγείας του είναι εξαιρετικά κρίσιμη. Ο ίδιος έχει δηλώσει ρητά πως αρνείται οποιαδήποτε εξωτερική ιατρική παρέμβαση. Αυτό, άλλωστε, συνιστά παραβίαση του δικαιώματός του για αυτοδιάθεση του σώματός του και σαφή υπονόμευση και καταστολή του αγώνα του. Ας μην ξεχνάμε πως η αναγκαστική σίτιση ενδέχεται ούτως ή άλλως να θανατώσει έναν απεργό πείνας. Έτσι δολοφονήθηκε το 1974 στη Δυτική Γερμανία ο κομμουνιστής πολιτικός κρατούμενος και απεργός πείνας Χόλγκερ Μάινς, μέλος της RAF (Φράξια Κόκκινος Στρατός). Ο Δημήτρης Κουφοντίνας βρίσκεται σε ένα χρόνιο καθεστώς εξαίρεσης μέσα στις φυλακές. Επί χρόνια του στερούσαν τις τακτικές άδειες που δικαιούνται όλοι οι κρατούμενοι. Με απεργίες πείνας κατάφερε να τις κερδίσει, για να του τις στερήσει εκ νέου η κρατική εξουσία. Τον Δεκέμβριο του 2020 η κυβέρνηση της Νέας Δημοκρατίας ψήφισε ειδικό φωτογραφικό νόμο για τον Δημήτρη Κουφοντίνα, ώστε να πάψει να κρατείται στις αγροτικές φυλακές Κασσαβέτειας. Ο νόμος τους, όμως, ορίζει ότι ο κρατούμενος πρέπει να μεταβεί στη φυλακή όπου κρατούταν αρχικώς, δηλαδή στον Κορυδαλλό. Αντ’ αυτού, ο Δημήτρης Κουφοντίνας μετήχθη παράτυπα στις φυλακές Δομοκού. Αυτήν τη στιγμή ο Δημήτρης Κουφοντίνας απαιτεί να εφαρμοστεί ένας άδικος και εκδικητικός νόμος που ψηφίστηκε αποκλειστικά για το πρόσωπό του. Όμως, η κυβέρνηση Μητσοτάκη, υπό τις σαφείς υποδείξεις των ΗΠΑ, είναι αποφασισμένη να επιτείνει την εκδικητικότητά της απέναντι στον Δημήτρη Κουφοντίνα. Δεν εφαρμόζει ούτε τους νόμους που εκδικητικά ψηφίζει. Η αστική δημοκρατία γίνεται για ακόμα μια φορά κουρέλι. Το δίκαιο αντανακλά, άλλωστε, το συσχετισμό ισχύος στο συνεχή κοινωνικό και ταξικό ανταγωνισμό. Τα υπόλοιπα είναι μεταφυσικά παραμύθια και ιδεοληψίες των αστών, για να εξασφαλίζουν την υπακοή και τη δουλοπρέπεια των από τα κάτω. Οι περίφημοι νομοκράτες δρουν απροσχημάτιστα ως μαφιόζοι. Θέλουν να εξοντώσουν τον απεργό πείνας, για να πάρουν εκδίκηση για την επαναστατική δράση και διαδρομή του, για να συντρίψουν έτσι τη λαϊκή αντι-βία και την επαναστατική προοπτική των καταπιεσμένων και εκμεταλλευόμενων.\nΜετά από αυτήν την παρέκβαση, ας επανέλθουμε στο τι κάνει ή τι δεν κάνει και γιατί ίσως δεν ενεργεί αποφασιστικά η αριστερά επί του συγκεκριμένου ζητήματος. Ένα μεγάλο τμήμα της αριστεράς έχει συμβιβαστεί εδώ και δεκαετίες με την αστική νομιμότητα και έχει τρόπον τινά καταστεί ακίνδυνο για την πολιτική και οικονομική εξουσία του κεφαλαίου. Ακόμα και όταν αποκτά τη δυναμική, για να εκτονώσει τη σύγκρουσή του, φροντίζει να την ελέγχει και να την καταλαγιάζει, με αποτέλεσμα να αναχαιτίζεται η όξυνση και η μαζικοποίηση των αγώνων. Κάποιοι άλλοι μιλούν και σκέφτονται πολύ, κοπιάζουν για να καταρτίσουν λεπτομερή προγράμματα και διεξοδικές αναλύσεις (όχι πως δε χρειάζονται), αλλά απέχουν παταγωδώς από την πράξη. Ένα σημαντικό τμήμα της εξωκοινοβουλευτικές αριστεράς έχει καταφύγει σε έναν ιδιότυπο οπορτουνισμό αναφορικά με το συγκεκριμένο ζήτημα. Αποφεύγουν τη στήριξη του αγώνα του απεργού πείνας Δημήτρη Κουφοντίνα (δεν τους ανάγκασε κανείς να ταυτιστούν με τη δράση της Επαναστατικής Οργάνωσης 17 Νοέμβρη, ούτε η αλληλεγγύη απαιτεί πολιτική ταύτιση) για ιδιότυπους οπορτουνιστικούς λόγους. Δε θέλουν να ζημιώσουν τη δημόσια εικόνα τους σε μια συγκυρία κατά την οποία έχουν καταφέρει να αντλήσουν σημαντικό πολιτικό κεφάλαιο και να στηρίξουν δυναμικά αγώνες που χαίρουν ευρείας κοινωνικής αποδοχής, όπως είναι οι αγώνες των υγειονομικών, των φοιτητών, αλλά και οι μεγαλειώδεις κινητοποιήσεις στις 17/11/2020 που αψήφησαν τις απαγορεύσεις, τις διώξεις και την αστυνομική καταστολή. Προς τιμήν τους κάποιες οργανώσεις της επαναστατικής αριστεράς έχουν δημοσιεύσει πολιτικές ανακοινώσεις αλληλεγγύης και υπεράσπισης των δημοκρατικών δικαιωμάτων του πολιτικού κρατούμενου και απεργού πείνας Δημήτρη Κουφοντίνα. Αυτό είναι αναμφισβήτητα ένα πολύ σημαντικό βήμα, όπως και οι διαδικτυακές εκδηλώσεις ενημέρωσης και οι συλλογές υπογραφών υποστήριξης. Όμως, απαιτείται και η στήριξη των δημόσιων κινητοποιήσεων στον δρόμο και η διενέργεια προπαγανδιστικών δράσεων κάθε λογής για την άσκηση πολιτικής πίεσης και για την ακόμα πλατύτερη κοινώνηση των επιδίκων του αγώνα του Δημήτρη Κουφοντίνα. Για ένα κομμάτι της ευρωκομμουνιστικής αριστεράς και για ισχνές μειοψηφίες της «αριστεράς του κεφαλαίου» πρέπει να υπάρχει πάντα η επιφύλαξη της εκλογικής ψηφοθηρίας με target group το ριζοσπαστικό προοδευτικό κοινό και τον α/α χώρο, αλλά και ο στιγματισμός τους για τις αντιλαϊκές πολιτικές και για την υπονόμευση των συνθηκών κράτησης των κρατουμένων, όταν οι ίδιοι κυβερνούσαν πριν λίγα χρόνια διατρανώνοντας πως θα μεταρρύθμιζαν φιλολαϊκά τον καπιταλισμό, αναβαθμίζοντας εν τέλει τη νεοφιλελεύθερη καπιταλιστική αναδιάρθρωση. Το χειρότερο είναι ότι ένα τμήμα της αριστεράς φαίνεται ότι έχει ενσωματώσει την κυρίαρχη αντιτρομοκρατική αστική αφήγηση, την προβοκατορολογία ή εμμένει ιδεολογικά στη λενινιστική καταδίκη της λεγόμενης ατομικής τρομοκρατίας, κωφεύοντας έτσι στην απαιτούμενη ανάδειξη και στήριξη του αγώνα του απεργού πείνας Δημήτρη Κουφοντίνα.\nΤα καθεστωτικά ΜΜΕ θάβουν σκόπιμα τον αγώνα και τα αιτήματα της απεργίας πείνας του Δημήτρη Κουφοντίνα, στρεβλώνουν τα γεγονότα και αντιστρέφουν την πραγματικότητα παραπληροφορώντας τους τηλεθεατές τους ότι ο Δημήτρης Κουφοντίνας δήθεν ζητά προνομιακή μεταχείριση από το κράτος, τη στιγμή που δεν εφαρμόζεται ούτε καν ο εκδικητικός τους νόμος. Ανεβάζουν και κατεβάζουν τρομοκράτη τον Δημήτρη Κουφοντίνα, παρότι δεν έχει καταδικαστεί αντιστοίχως δικαστικά. Έχουν εμπεδώσει, όμως, σε υπολογίσιμο τμήμα του λαϊκού υποσυνείδητου την εικόνα του τρομοκράτη Δημήτρη Κουφοντίνα. Εν προκειμένω έχουμε να κάνουμε με μια απολιτικοποίηση των δράσεων και των στοχεύσεων της Επαναστατικής Οργάνωσης 17 Νοέμβρη και τον καθαγιασμό των στόχων της που βαφτίζονται ως αθώα θύματα, που θα μπορούσαν να είναι οι γείτονες της διπλανής πόρτας… Δεν είναι χαζοί φυσικά, για να πιστεύουν ότι εμείς έχουμε γείτονες βασανιστές της χούντας, αιμοδιψείς αξιωματικούς της CIA και του ΝΑΤΟ, μπάτσους, τραπεζίτες, εφοπλιστές, βιομήχανους και επιχειρηματίες που πλουτίζουν από την εργασία και τους θανάτους των εργατών που υπο-αμείβονται και εξοντώνονται στα κάτεργά τους. Αυτοί είναι οι γείτονες των οικονομικών και πολιτικών ελίτ, όχι των προλετάριων. Έχουν, όμως, συντριπτική ιδεολογική ηγεμονία και επιρροή και σχεδόν καθολικό έλεγχο της παραγωγής και κυκλοφορίας των ειδήσεων. Συνεπώς, λένε ότι τους βολεύει, κόβουν και ράβουν κατά το εξουσιαστικό δοκούν. Όσο δε συναντούν πλατιά κοινωνική αντίσταση, θα συνεχίζουν ακάθεκτοι το βιολί τους. Σε αυτήν τη συνθήκη, βέβαια, συνδράμουν η ταχεία συντηρητική και αντιδραστική μετατόπιση μεγάλων μερίδων της ελλαδικής κοινωνίας, η ιδιώτευση και ο κοινωνικός κανιβαλισμός ως κυρίαρχοι συμπεριφορικοί κώδικες, ο φόβος που διασπείρει το σύγχρονο ολοκληρωτικό καθεστώς έκτακτης ανάγκης, η όξυνση της φτώχειας και της εξαθλίωσης που αναγκάζουν πολύ κόσμο να τυραννιέται απομονωμένος με τα ζόρια του απουσία μιας συλλογικής κίνησης αγώνα, αλλά και η πολύνεκρη έκβαση της πανδημίας. Επιπρόσθετα, χρειάζεται να παραδεχτούμε πως οι πολιτικές δυνάμεις του επαναστατικού κινήματος έχουν αποτύχει εν πολλοίς να συνδέσουν τους αγώνες και τα δικαιώματα των κρατουμένων με τις λαϊκές ανάγκες και τους κοινωνικούς και ταξικούς αγώνες. Αυτοί που χειροκροτούσαν κάποτε τις δράσεις της Επαναστατικής Οργάνωσης 17 Νοέμβρη έχουν πλέον σκορπίσει στους πέντε δρόμους. Απορροφήθηκαν εκλογικά από τις φρούδες υποσχέσεις της σοσιαλδημοκρατίας, ψάχνουν άλλους εκλογικούς σωτήρες ή άλλους τιμωρούς της κοινωνικής και οικονομικής αδικίας (ενίοτε και αντιδραστικούς).\nPreviousΗ κηδεία του Πιότρ Κροπότκιν | Σπάνιο Βίντεο – ντοκουμέντο\nNextΟικονομική στήριξη για το αυτοδιαχειριζόμενο Στέκι Λαμίας


Ανθεκτικό άμυλο: Φάτε πατάτες χωρίς ενοχές, ενώ ενισχύετε την υγεία του εντέρου σας | healthweb.gr\nΑνθεκτικό άμυλο: Φάτε πατάτες χωρίς ενοχές, ενώ ενισχύετε την υγεία του εντέρου σας\nαπο Αφροδίτη Νικολάου 13.06.2022 | 22:40\nHealthweb.gr / Διατροφή / Ανθεκτικό άμυλο: Φάτε πατάτες χωρίς ενοχές, ενώ ενισχύετε την υγεία του εντέρου σας\nΑνθεκτικό άμυλο: Το απλό κόλπο ψύξης της πατάτας θα μπορούσε να σας κάνει να την απολαύσετε χωρίς ενοχές, ενώ παράλληλα ενισχύετε την υγεία του εντέρου σας!\nΑν και είναι αλήθεια ότι οι πατάτες είναι πλούσιες σε υδατάνθρακες, ίσως να μην χρειάζεται να τις αποχωριστούμε. Στην πραγματικότητα, οι πατάτες μπορούν να βελτιώσουν την υγεία του εντέρου σας και τη συνολική αίσθηση ευεξίας – εάν τις μαγειρεύετε και τις τρώτε με τον σωστό τρόπο. Η επικεφαλής διαιτολόγος της Sustainable Nutrition, Francisca Pereira-Scarfo, λέει ότι μπορείτε να μεγιστοποιήσετε τα οφέλη της πατάτας μαγειρεύοντάς την και αφήνοντάς την να κρυώσει πριν την καταναλώσετε. Με αυτόν τον τρόπο, αυξάνετε το ανθεκτικό άμυλο που περιέχουν, καθιστώντας τις ωφέλιμες για την υγεία του εντέρου σας. «Αν ξαναζεστάνετε ή μαγειρέψετε μια πατάτα για δεύτερη φορά, μετά την αφήσετε να κρυώσει ξανά, δεν πεθαίνει το ανθεκτικό άμυλο».\n«Όταν οι πατάτες είναι ζεστές, έχουν υψηλότερα επίπεδα γλυκόζης και αμύλου», λέει η Pereira-Scarfo. «Το άμυλο στη συνέχεια αφομοιώνεται γρήγορα στο λεπτό μας έντερο (ή στο ανώτερο έντερο). Αυτό μπορεί να αυξήσει τα επίπεδα σακχάρου στο αίμα μας. «Καθώς το άμυλο αφομοιώνεται κυρίως στο λεπτό έντερο, μόνο ένα κλάσμα του μένει να περάσει στο παχύ μας έντερο. Βασικά, το παχύ έντερο χάνει όλα τα οφέλη που θα μπορούσε να έχει λάβει από το άμυλο. Όταν όμως μαγειρεύετε και κρυώνετε μια πατάτα πριν τη φάτε, σχηματίζεται περισσότερο ανθεκτικό άμυλο. Το «ανθεκτικό» άμυλο είναι ένας τύπος ίνας που αντιστέκεται στην πέψη στο λεπτό έντερο και υφίσταται την πλειοψηφία της πέψης στο παχύ έντερο. «Το ανθεκτικό άμυλο θα μπορούσε να έχει μεγαλύτερη άμεση επίδραση στα καλά βακτήρια στο παχύ έντερο [από το κανονικό άμυλο] γιατί μέχρι να φτάσει στο παχύ έντερο, μπορεί να είναι πιο καθαρό ή ισχυρό».\nΓιατί το ανθεκτικό άμυλο είναι τόσο ωφέλιμο\nΜόλις εισέλθει στο παχύ έντερο, το ανθεκτικό άμυλο παρέχει καύσιμο στα καλά βακτήρια που ζουν εκεί και βοηθά στην αύξηση του αριθμού των καλών βακτηρίων και στη δημιουργία ενός μικροβιώματος με μεγαλύτερη ποικιλομορφία. Σύμφωνα με το CSIRO, όταν το ανθεκτικό άμυλο διασπάται από βακτήρια του εντέρου (ή ζυμώνεται), δημιουργείται ένα ευνοϊκό περιβάλλον για την παραγωγή βουτυρικού: ένας κύριος βακτηριακός μεταβολίτης θεμελιώδης για τη διατήρηση της υγείας του εντέρου και της εύρυθμης λειτουργίας του. «Το βουτυρικό είναι το προτιμώμενο καύσιμο για τα κύτταρα που επενδύουν το έντερο και διασφαλίζουν την ακεραιότητα του εντερικού τοιχώματος, βοηθώντας στην προστασία του από τον καρκίνο και άλλες σοβαρές πεπτικές ασθένειες», σύμφωνα με το CSIRO.\nΤο ανθεκτικό άμυλο προσφέρει βοηθά επίσης στη μείωση του κινδύνου διαβήτη τύπου 2 αυξάνοντας την ευαισθησία του σώματος στην ινσουλίνη.\nΧάνουν οι μπανάνες τις φυτικές ίνες όταν ωριμάζουν;\nΤι είναι το ανθεκτικό άμυλο & γιατί είναι απαραίτητο για την υγεία\nΤροφές με ανθεκτικό άμυλο που βοηθούν στην πέψη\nΤα μαύρα φασόλια είναι τροφή μακροζωίας


greeknews: [Εφημερίδα "Στόχος" - Stoxos newspaper] ΕΥΘΕΙΑ ΑΜΦΙΣΒΙΤΗΣΗ ΤΗΣ ΛΑΔΟΞΕΡΑΣ ΑΠΟ ΤΗΝ ΤΟΥΡΚΙΑ...!!! ΕΒΓΑΛΑΝ ΝΟΤΑΜ ΕΡΕΥΝΑΣ ΚΑΙ ΔΙΑΣΩΣΗΣ ΧΑΡΑΚΤΗΡΙΖΟΝΤΑΣ ΑΚΥΡΗ ΤΗΝ ΑΝΤΙΣΤΟΙΧΗ ΕΛΛΗΝΙΚΗ...!!!\n[Εφημερίδα "Στόχος" - Stoxos newspaper] ΕΥΘΕΙΑ ΑΜΦΙΣΒΙΤΗΣΗ ΤΗΣ ΛΑΔΟΞΕΡΑΣ ΑΠΟ ΤΗΝ ΤΟΥΡΚΙΑ...!!! ΕΒΓΑΛΑΝ ΝΟΤΑΜ ΕΡΕΥΝΑΣ ΚΑΙ ΔΙΑΣΩΣΗΣ ΧΑΡΑΚΤΗΡΙΖΟΝΤΑΣ ΑΚΥΡΗ ΤΗΝ ΑΝΤΙΣΤΟΙΧΗ ΕΛΛΗΝΙΚΗ...!!!\nΣημειώνεται ότι επί της Λαδοξέρας υπάρχει φάρος του ΠΝ ο οποίος μετά από σφοδρή θαλασσοταραχή φέτος τον χειμώνα καταστράφηκε. Για την αντιμετώπιση της απώλειας του φάρου το ΠΝ ως αρμόδια αρχή για την ασφάλεια της ναυσιπλοΐας στην περιοχή τοποθέτησε πριν από καιρό ένα νέο μικρό φάρο. Παρόλα αυτά οι Τούρκοι συνεχίζουν να αμφισβητούν την ελληνικότητα αυτού του κομματιού της ελληνικής γής ακόμα και αν απέχει 6 μίλια από την Σαμοθράκη ακόμα και αν για δεκαετίες υπήρχε πάνω σε αυτό φάρος του ΠΝ. defencenet.gr\nΑνάρτηση Από τον/την ΣΤΟΧΟΣ στο Εφημερίδα "Στόχος" - Stoxos newspaper τη 6/26/2012 07:30:00 μμ


Ολόκληρος χώρος: κατάλυμα σε οικιστική ζώνη · 3 επισκέπτες · 4 κρεβάτια · 1 μπάνιο\nRustic Log Cabin on Powell River🚣🏽 & Adventures🎣Ανακαλύψτε μια συναρπαστική εμπειρία ζωής σε βουνό και ποτάμι. Θα μείνετε σε ένα πλήρως επιπλωμένο σπίτι με όλα όσα χρειάζεστε για να δημιουργήσετε αναμνήσεις που θα διαρκέσουν για πάντα! 🐟🚣🏽🥾 Προσφέρουμε επίσης καγιάκ, ορεινή ποδηλασία,🚴 πεζοπορία, ψάρεμα και κάμπινγκ. Στείλτε μου ένα μήνυμα μέσω αυτής της καταχώρησης για να προγραμματίσετε τις εμπειρίες σας. Επίσης, μπορείτε να ελέγξετε τα πάντα στη σελίδα “Εμπειρίες” της Airbnb. Ρωτήστε για τις εκπτώσεις του Ιανουαρίου\nDoc's Lake Escape - Hideaway w/ Hot Tub, Fire Pit


Κοινωνία.gr: Σεβασμό στη Γαλανόλευκη.\nτου Νίκου Ι. Κωστάρα, Πλοιάρχου Ε.Ν\n"Αυτό είναι το ιερό πανί\nπου όταν περνά μπροστά μας\nυγραίνονται τα βλέφαρα\nκαι σπαρταρά η καρδιά μας"\nΈτσι οι παλαιότεροι και αυτό πρέπει να αισθάνονται οι νεότεροι για να έχει και τη συνέχεια της ιστορίας αυτός ο τόπος με τη μεγάλη κληρονομιά. Στις 27 Οκτωβρίου, παραμονή της επετείου του ΟΧΙ, γιορτάζεται και τιμάται η ελληνική σημαία.\nΗ Σημαία είναι το σύμβολο ανεξαρτησίας μας. Είναι το σύμβολο που μιλά βαθιά στην ψυχή του Έλληνα για την ιστορία της πατρίδας του, τους αγώνες της ελευθερίας και τις δόξες του. Εκφράζει τις πατρογονικές μας ρίζες και την εθνική μας ταυτότητα Εκπροσωπεί την Ελλάδα στον ΟΗΕ, στην Ευρωπαϊκή Ένωση, σε κάθε διεθνή οργανι σμό και τιμητικά στους Ολυμπιακούς Αγώνες.\nΗ σημαία τιμά αυτόν που την φέρει. Ξεχάσαμε τον Πυρρό Δήμα "Για τη σημαία!"\nΗ μεγάλη μας Εμπορική Ναυτιλία παρουσιάζει τη γαλανόλευκη σ’ όλα τα λιμάνια του κόσμου,\nστην Ανατολή και τη Δύση, στο Βορρά και το Νότο. Σε πιάνει συγκίνηση να ατενίζεις τη γαλανόλευκη\nπου κυματίζει σ' ένα απομακρυσμένο λιμάνι του κόσμου. Τα πλοία μας είναι οι μεγαλύτεροι πρεσ βευτές στα πέρατα του κόσμου. Στα λιμάνια όλοι ξεχωρίζουν τη γαλανόλευκη, που εκπροσωπεί την Ελλάδα, την Αρχαία μα και τη σύγχρονη Ελλάδα. Στην Επανάσταση του Εικοσιένα η Ελληνική\nΣημαία είχε μια ιδιαίτερη αποστολή: Συμβόλιζε την ελεύθερη ψυχή του Έλληνα. Στην αρχή καθένας είχε τη δική του παντιέρα....\nΟ στόλος του Γιάννη Σταθά ύψωσε την πρώτη γαλανόλευκη στα κουρσάρικα πλοία των Οπλαρ χηγών του Ολύμπου (1803) γαλάζιο φόντο με λευκό σταυρό. Ενώ λευκό φόντο με μπλε σταυρό ήταν του Πλαπούτα.\n"Εσύ δεν είσαι από πανιού λωρίδα καμωμένη είσαι από αίμα και καπνούς και από φωτιά βγαλμένη"\nΌπως το δοξασμένο λάβαρο της Αγίας Λαύρας. Όταν συνήλθε στην Επίδαυρο η πρώτη Εθνική Συνέλευση στην 1η Ιανουαρίου του 1822 και κή ρυξε την Ανεξαρτησία της Ελλάδος, προσδιόρισε και τα χρώματα της Ελληνικής Σημαίας. Το γαλάζιο και το λευκό. Το λευκό συμβόλιζε την αγνότητα του αγώνα και το γαλάζιο θύμιζε το γαλανό μας ουρανό και τη γαλάζια θάλασσα μας, ενώ ο Σταυρός την Ορθοδοξία μας. "Σύγκειται εξ εννέα οριζοντίων ταινιών" όσες είναι οι συλλαβές του συνθήματος "ΕΛΕΥΘΕΡΙΑ Ή ΘΑΝΑΤΟΣ". Το σχέδιο με τις εναλλασσόμενες μπλε και άσπρες γραμμές λέγεται ότι διαλέχτηκε λόγω της ομοιότητας με την κυματώδη θάλασσα του Αιγαίου. Η πρώτη σημαία αναρτήθηκε το 1823 στην Κόρινθο, μόλις αυτή απελευθερώθηκε. Πάντως, στην τωρινή της μορφή ήταν η σημαία της θάλασσας του ελληνικού κράτους. Έγινε επίσημα κρατική σημαία στις 21 Δεκεμβρίου 1978.\nΛίγα είναι τα Έθνη που έχουν στον πολιτισμέ νο κόσμο σημαία τόσο δοξασμένη ως την Ελλη νική. Στους απελευθερωτικούς αγώνες η κατάληψη μιας βουνοκορφής επιβραβευόταν με την ύψωση της Γαλανόλευκης και ήταν προσβολή του εχθρού όταν έπαιρναν τη σημαία του.\nΣτο εθνικό ιστορικό Μουσείο εκτίθενται λάφυ ρα ξένων σημάτων, όπως και τιμημένες Ελληνικές σημαίες εκφράζοντας τους ηρωικούς αγώνες του Έθνους μας. Όπως τα γράφω θα βρεθούν "κουλτουριάρηδες" και θα ειρωνευθούν τα πατριωτικά αισθήματα για τη γαλανόλευκη. Θα αντιστρέψουν τον πατριωτι σμό σε εθνικισμό αλλά σαν απάντηση να δοθεί μια ματιά στην εκτίμηση που έχουν οι γείτονες μας στη σημαία τους και στις τηλεοράσεις πώς τιμούν τα μεγάλα κράτη τη δική τους σημαία με το πρωινό ξεκίνημα.\nΚι όμως υπάρχουν ακόμη Έλληνες, αρκετοί, που δακρύζουν και τιμούν τη Γαλανόλευκη. Και αυτό θα πρέπει να εκδηλωθεί με έμφαση με το σημαιοστολισμό κατά την Εθνική μας Εορτή. Τα σχολεία ας θέσουν θέμα έκθεσης για το Εθνικό μας σύμβολο και οι μαθητές ας ρωτήσουν τους γονείς τους που έχουν την Ελληνική Σημαία για να την υψώσουν την 25η Μαρτίου. Το ίδιο ας κάνουν και οι στρατεύσιμοι γυρίζοντας με άδεια στα σπίτια τους. Ακόμη ας μην ξεχάσουν μερικά σχολεία να υψώσουν την Ελληνική Σημαία, είναι υποχρέωση τους, ενώ οι τηλεοπτικοί σταθμοί να παρουσιάζουν τη γαλανόλευκη γιατί η σημαία μας συμβολίζει την ελευθερία, λέξη θεία, μαγική! Όπως έγινε με την εθνική ομάδα ποδοσφαίρου και τους Ολυμπιακούς αγώνες. Και μην ξεχνάμε την κυρά της Ρω που ύψωνε τη σημαία επί σαράντα χρόνια στο μικρό νησί της.\nΗττοπάθεια δεν ταιριάζει στους Έλληνες, χρειάζεται όμως ομοψυχία, πατριωτισμός και ψυ χραιμία. «Άνευ ευψυχίας ουδεμία τέχνη προς τους κινδύνους ισχύει» (Θουκυδίδης). Χρειάζεται μια αφύπνιση να ξυπνήσει η πατριωτική φλόγα και να γαλουχήσουμε τους νέους με ιδανικά και στόχους. «Θέλουμε να βλέπουμε τη σημαία μας να κυματίζει ελεύθερα, όχι να καίγεται ή να υποστέλλεται. Αγωνιζόμαστε και πονάμε για την Ελλάδα. Νιώθουμε σαν τους τριακόσιους του Λεωνίδα» είπαν οι τριακόσιοι έφηβοι στη Βουλή των Ελλήνων (20/6/1996).\nΧρειάζεται μια αφύπνιση με ιστορική συνείδηση για να ξεφύγουμε από το λήθαργο και την αδια φορία. Η Γαλανόλευκη να μας φλογίζει την ψυχή και να κυματίζει στα μπαλκόνια μας στην εθνική μας εορτή. Οι Έλληνες να τιμήσουν την Ελλάδα, τη μητέρα της Ελευθερίας. Όλη η Ελλάδα από ως άκρη, πόλεις και χωριά να υψώσουν στον εξώστη του σπιτιού τους το ιερό σύμβολο του Έθνους την ένδοξη Γαλανόλευκη. Και έχουμε υποχρέωση και εθνικό καθήκον να την τιμούμε.\nΑναρτήθηκε από Πάνος Αϊβαλής στις 12:27 μ.μ.\nΟ υφ. Πολιτισμού & Τουρισμού στην Αστόρια για τις ...\nΔεκάδες χιλιάδες μηνύματα εκκλήσεων για βοήθεια, σ...


dromena: «Κήπος Στάχτες» σε νεοκλασικό στον Κολωνό\n22 θεατές κάθε φορά έχουν την ευκαιρία να πενθήσουν χαμογελώντας τον 20ό αιώνα\nΟ «Κήπος Στάχτες - Από το βελούδινο άλμπουμ του 20ού αιώνα» είναι θεατρική μεταφορά της τριλογίας του Ντανίλο Κις «Το οικογενειακό μας τσίρκο»\nΟυγγαρία. Β' Παγκόσμιος Πόλεμος. Ενα παιδί, ο μικρός Αντρέα Σαμ, μετρά τον κόσμο με μνήμες, απώλειες και ταξίδια. Με τη βαθιά μελαγχολία του πατέρα, παραδομένου σε κρίσεις τρέλας, αδικαιολόγητες απουσίες και πυρετώδεις εμπνεύσεις. Με την καρτερικότητα της μητέρας, θλιμμένης μοίρας ενός αβέβαιου πεπρωμένου. Με κιτρινισμένες φωτογραφίες και φθαρμένα οικογενειακά κειμήλια, corpus delicti των παλιών ένδοξων οικογενειακών στιγμών. Με τη γλυκόπικρη ιεροτελεστία του ταξιδιού με τρένο, σημαδεμένη από μυρωδιές ναφθαλίνης, βανίλιας και κολόνιας. Με το αίνιγμα του θανάτου και τον πόνο του πρώτου έρωτα. Με τον κήπο των ονείρων που γρήγορα μπορεί να γίνει στάχτες σ' έναν κατακερματισμένο από τον πόλεμο κόσμο που δεν προσδοκά κανένα θαύμα.\nΤο δεύτερο μέρος της αυτοβιογραφικής τριλογίας του κορυφαίου Γιουγκοσλάβου συγγραφέα Ντανίλο Κις, "Κήπος Στάχτες - Από το βελούδινο άλμπουμ του 20ού αιώνα", γίνεται παράσταση από τον Ηλία Κουνέλα, σε σύλληψη, σκηνοθεσία και μουσική δική του. Πρόκειται για μία θεατρική μεταφορά της αυτοβιογραφικής τριλογίας του Σερβοούγγρου συγγραφέα, που φέρει τον γενικό τίτλο «Το οικογενειακό μας τσίρκο». Μία αναπαλαίωση της μνήμης, του πατρικού σπιτιού, της τρυφερής ηλικίας. Η παράσταση είχε πρωτοπαρουσιαστεί στην Πάτρα, στον υπέροχο χώρο του Παλιού Αρσακείου, πριν από λίγα χρόνια. Τώρα παίζεται σε ένα νεοκλασικό σπίτι στον Κολωνό (Θυάμιδoς 7, κάθετη στις Ναυπλίου και Αργους), χτισμένο το 1925. Το σπίτι κατοικήθηκε μέχρι το1970 και από τότε έμεινε εγκαταλειμμένο. Ξαναφτιάχτηκε για τις ανάγκες της παράστασης ύστερα από 40 χρόνια σχεδόν, όπου 22 θεατές κάθε φορά έχουν την ευκαιρία να πενθήσουν χαμογελώντας τον 20ό αιώνα...\n«Από παιδί ακόμα είχα μία νοσηρή υπερευαισθησία και η φαντασία μου μετέτρεπε τα πάντα σε ανάμνηση. Κάποιες φορές αρκούσε μία μόνο ημέρα, το διάστημα μεταξύ μερικών ωρών, μία συνηθισμένη αλλαγή τόπου, ώστε ένα καθημερινό γεγονός του οποίου τη λυρική αξία δεν ένιωθα όσο ζούσε μέσα μου να στεφανωθεί ξαφνικά με μια υπέροχη ηχώ.\nΔυο μέρες στην περίπτωσή μου ήταν αρκετές για να αποκτήσουν τα πράγματα το έλεος της ανάμνησης» γράφει σε σημείο του βιβλίου του ο Ντανίλο Κις. Τη μετάφραση συνυπογράφουν οι Γκάγκα Ρόσιτς και Μαρία Κεσίνη, η σύλληψη - σκηνοθεσία - μουσική είναι του Ηλία Κουνέλα, η κινησιολογική επιμέλεια του Κωνσταντίνου Καρβουνιάρη, τα σκηνικά - κοστούμια της Κατερίνας-Χριστίνας Μανωλάκου και οι φωτισμοί του Νίκου Σωτηρόπουλου. Παίζουν: Ζωή Τούντα, Κωνσταντίνος Καρβουνιάρης, Ηλίας Κουνέλας. Η είσοδος είναι ελεύθερη και η χρηματική συνεισφορά προαιρετική. Τηλέφωνο επικοινωνίας: 6955560403 begin_of_the_skype_highlighting 6955560403 end_of_the_skype_highlighting .\nΑντιγόνη Καράλη, ΕΘΝΟΣ, 12/4/2012\nLabels: Ντανίλο Κις


Βοστώνη – Αθήνα: Απευθείας αεροπορική σύνδεση - Αναχώρησε η πρώτη πτήση - Κόσμος - Η Βραδυνή\nΚατά τη διάρκεια της τελετής στο αεροδρόμιο Logan έγινε έπαρση της ελληνικής σημαίας και ανάκρουση του εθνικού ύμνου\nΣε πανηγυρικό κλίμα γιορτάστηκε στο διεθνές αεροδρόμιο Logan της Βοστώνης η έναρξη της απευθείας αεροπορικής σύνδεσης Βοστώνης-Αθήνας από την εταιρεία Delta Airlines.\nΠρόκειται για την πρώτη πτήση που συνδέει απευθείας τις δύο πόλεις μετά από 25 χρόνια. Κατά τη διάρκεια της τελετής στο αεροδρόμιο Logan έγινε έπαρση της ελληνικής σημαίας και ανάκρουση του εθνικού ύμνου, ενώ στη συνέχεια ακολούθησαν παραδοσιακοί χοροί από διαφορετικά μέρη της Ελλάδας και δεξίωση με ελληνικά εδέσματα.\nΥπενθυμίζεται ότι τον Απρίλιο ο αντιπρόεδρος της εταιρείας Delta Airlines, Chuck Imhof, είχε παρουσιάσει αναλυτικά τη στρατηγική της εταιρείας σε τουριστικούς πράκτορες της Μασαχουσέτης. Κατά τη διάρκεια της εκδήλωσης στο αεροδρόμιο της Βοστώνης, ο τοπικός διευθυντής της Delta, Pratik Patel υπογράμμισε την προτεραιότητα της Ελλάδας ως διεθνή προορισμού και τη σημασία της νέας απευθείας πτήσης. Η πτήση της Delta Airlines θα εκτελείται τρεις φορές την εβδομάδα, Τετάρτη, Παρασκευή και Κυριακή, τόσο από την Αθήνα όσο και από τη Βοστώνη, στην ευρύτερη περιοχή της οποίας διαβιούν περίπου 150 χιλιάδες Έλληνες ομογενείς. Η πτήση Βοστώνη-Αθήνα αναχώρησε με 100% πληρότητα στο παρθενικό της ταξίδι.\nSocial πριν 11 ώρες


Κώστας Παυλίδης: Η έξοδος από τα Μνημόνια ανάσα αξιοπρέπειας και μεγάλη ευκαιρία - ΕΝΗΜΕΡΩΣΗ On Line\n«Ας είμαστε ειλικρινείς, η έξοδος της χώρας από τα Μνημόνια αποτελεί γεγονός, το οποίο θα όφειλε να είναι λόγος αισιοδοξίας (έστω και μικρής) για κάθε συνειδητοποιημένο πολιτικό ον πάνω σ’ αυτό τον πολύπαθο τόπο».\nΜεγάλη συζήτηση και πεδίο για κριτική και αντιπαράθεση έχει προκαλέσει η ημερομηνία της 21ης Αυγούστου. Είναι η ημερομηνία όπου η Ελλάδα εξέρχεται και τυπικά από μία 8ετή καταστροφική περίοδο μνημονιακών προγραμμάτων και συνεχιζόμενων αυταρχικών πολιτικών λιτότητας με τις συνέπειες αυτών να αποτυπώνονται με το πιο ξεκάθαρο τρόπο ακόμη και σήμερα. Ακριβώς εκεί εντοπίζεται ο πυρήνας της κριτικής που ασκείται είτε καλοπροαίρετα είτε με δόλο, στο κυβερνητικό αφήγημα περί καθαρής εξόδου από την κρίση.\nΑς είμαστε ειλικρινείς, η έξοδος της χώρας από τα Μνημόνια αποτελεί γεγονός, το οποίο θα όφειλε να είναι λόγος αισιοδοξίας (έστω και μικρής) για κάθε συνειδητοποιημένο πολιτικό ον πάνω σ’ αυτό τον πολύπαθο τόπο. Η έξοδος δεν αποτελεί ένα απατηλό αφήγημα που ακούγεται μόνο από κυβερνητικά χείλη όπως αρκετοί θα επιθυμούσαν, αντιθέτως επιβεβαιώνεται σε κάθε ευκαιρία και με κάθε δυνατό τρόπο από τους καθ’ ύλην αρμόδιους διεθνείς θεσμούς. Ταυτόχρονα όμως αυτό δεν σημαίνει σε καμία περίπτωση ότι η λιτότητα και οι συνέπειες αυτής παρήλθαν οριστικά και δια μαγείας.\nΕίναι τουλάχιστον αφελές να πιστεύει κανείς ότι η λιτότητα που εφαρμοζόταν πιστά ως εργαλείο πολιτικής από το 2010 και ότι αυτή έφερε, θα εξαλειφθεί αυτόματα με την έξοδο μας από τα Μνημόνια. Είναι μάλιστα αφελές και εξωφρενικό όταν γι’ αυτό σε εγκαλούν εκείνοι που ευθύνονται πλήρως γι αυτήν την κοινωνική καταστροφή που επήλθε. Εκτόξευση ανεργίας στο 28%, χρέους στα 300δις, δραματικές περικοπές σε μισθούς και συντάξεις, συρρίκνωση του ΑΕΠ, απολύσεις, περιστολή δικαιωμάτων και κατακτήσεων δεκαετιών. Όλα αυτά και άλλα τόσα έφεραν μαζί τους τα μνημόνια και όλα εκείνα είναι αδύνατον να σβηστούν μονοκονδυλιά με μια έξοδο. Γίνεται όμως να ξηλωθούν με συλλογική προσπάθεια βήμα-βήμα.\nΤι σημαίνει λοιπόν η καθαρή έξοδος της 21ης Αυγούστου; Σημαίνει ότι η μάχη που ξεκίνησε να δίνει η ελληνική κυβέρνηση από τον Γενάρη του ‘15, με όλες τις αντιξοότητες, τις παραλείψεις, τα λάθη και τις ήττες αλλά με την στήριξη και την ανοχή της κοινωνίας είχε αντίκρυσμα. Αρχικά για να επιβιώσει η χώρα που βρισκόταν σε καθεστώς χρεοκοπίας και στην συνέχεια για να καταφέρει να σταθεί στα πόδια της, με την κοινωνία όρθια, ανακτώντας σταδιακά την εθνική της κυριαρχία. Οι δείκτες της οικονομίας άρχισαν να ανακάμπτουν, τα ποσοστά της ανεργίας έπεσαν κάτω από το 20%,το ΑΕΠ αυξάνεται, ενώ παραπάνω από 33εκατ. τουριστών θα επισκεφθούν φέτος τη χώρα μας και όλα αυτά δεν είναι ένα όνειρο θερινής νυκτός που αρέσκονται να περιγράφουν Συριζαίοι, αλλά αποτυπώνεται με σαφήνεια από αρμόδιες στατιστικές υπηρεσίες και φορείς.\nΠαράλληλα από την 21η Αυγούστου και ύστερα η εκάστοτε ελληνική κυβέρνηση δεν θα είναι υποχρεωμένη να λογοδοτεί σε κανέναν εξωτερικό παράγοντα- θεσμό- εταίρο για το νομοθετικό της έργο και για το ύφος της πολιτικής που επιθυμεί να ασκήσει και αυτό δεδομένης της κατάστασης στην οποία είχαμε περιέλθει αποτελεί αφενός ανάσα αξιοπρέπειας και αφετέρου μια πρώτης τάξεως ευκαιρία έτσι ώστε να αρχίσουμε να αποδίδουμε στην κοινωνία μέρος εκείνων που αδίκως σε μεγάλο βαθμό πλήρωσε, για μία κρίση που δεν δημιούργησε. Για να βάλουμε επιτέλους ξεκάθαρα το δικό μας προοδευτικό και αριστερό αποτύπωμα.\nΣε αντιδιαστολή με αυτό που περιγράψαμε παραπάνω, παρατηρούμε ότι η Αξιωματική Αντιπολίτευση όσο περισσότερο πλησιάζουμε σ’ αυτήν την ημερομηνία, τόσο περισσότερο περιβάλλεται από υστερία και πανικό και πλέον κάθε λέξη κριτικής που χρησιμοποιούν συνοδεύεται από το εμμονικό αίτημα για εκλογές. Αίτημα που ο Κυρ. Μητσοτάκης πρέπει να σιγοψιθυρίζει και στο κρεβάτι του όταν κοιμάται. Αν αναλογιστεί βέβαια κανείς ότι μέχρι και πριν λίγες μέρες η Ν.Δ. μέσω στελεχών της άφηνε να εννοείται ότι η χώρα δεν είναι ακόμα έτοιμη να σταθεί στα πόδια της και χρειάζεται νέα προγράμματα προληπτικής στήριξης και επιτροπεία, αντιλαμβάνεστε ακριβώς τους λόγους της υστερίας αυτής. Έχω επαναδιατυπώσει και στο παρελθόν την άποψη ότι η λιτότητα και τα μνημόνια ως δόγμα πολιτικής δεν ήταν σχέδια που επιβλήθηκαν στο τότε πολιτικό προσωπικό της χώρας, αντιθέτως ήταν προϊόν μιας διεθνούς εκδικητικής, νεοφιλελεύθερης πολιτικής συνταγής η οποία έβρισκε και βρίσκει συμμάχους στο παλιό πολιτικό σύστημα. Ακριβώς γι αυτό το λόγο δεν θα πρέπει να ξεχνάμε πως η μάχη που δίνεται είναι διαρκής\nΚλείνοντας, για να επανέλθω στην 21η Αυγούστου και την επόμενη αυτής της μέρας. Η Ν.Δ. τρέμει διότι γνωρίζει ότι οι προϋποθέσεις για να επιστρέψει η χώρα σε μια ομαλότητα είναι πιο ορατές από ποτέ και δεν είναι προετοιμασμένη επ’ ουδενί για κάτι τέτοιο. Παράλληλα γνωρίζει, ότι ο κόσμος αυτή την 8ετια κατάλαβε τι συνέβη στον τόπο τα τελευταία σαράντα χρόνια και το πώς η χώρα έφτασε εκεί που έφτασε. Όπως λοιπόν διαπιστώνετε η 21η Αυγούστου επιδέχεται διαφορετικών αναγνώσεων.\nΓια εμάς η επόμενη μέρα της λήξης των Μνημονίων θα συνεχίζει να μας βρίσκει κοινωνικά χρήσιμους επιδιώκοντας την επανακατάκτηση της κοινωνικής αξιοπρέπειας και προκοπής. Για την επόμενη μέρα της Ν.Δ. πολλοί αμφιβάλλουν.\nΔήλωση του Κώστα Παυλίδη για την Παγκόσμια Ημέρα της Γυναίκας


Αρχική / Θέματα / Δρομικά θέματα / Προπόνηση / Προπόνηση βάσει παλμών ή όχι; / Page 2\nThis topic has 67 απαντήσεις, 25 φωνές, and was last updated 10 μήνες, 2 εβδομάδες πριν by Γιάννης Παρτάλης.\nΕπισκόπηση 15 δημοσιεύσεων - 16 έως 30 (από 68 συνολικά)\n19 Απριλίου 2016 στις 22:16 #5567\nΔεν χρησιμοποιώ παλμογραφο, ούτε και θα χρησιμοποιήσω ποτέ. Ξέρω πλέον βάσει αίσθησης αν είμαι στον ρυθμό που πρέπει. Έτσι έμαθα να τρέχω κι έτσι έμαθε κι ο προπονητής μου να με καθοδηγεί.\nΌταν π.χ. το πρόγραμμα μου έχει αργό τρέξιμο σε 4:50 – 5:10, αυτό σημαίνει πως εντός αυτών των 20″ θα βρω τον ρυθμό που τρέχω αερόβια. Και τον βρίσκω σχεδόν αμέσως, το ξέρω πια, με έχω μάθει. Ε, όταν βγω με τον Αύγουστο με 30+ και 75% υγρασία, θα γυροφέρνω στο 5:00 – 5:10, δεν χρειάζομαι τον παλμογράφο να μου πει ότι κάτω από εκεί θα έχουμε θεματάκι.\nΕπίσης, λόγω χαρακτήρα η παρακολούθηση των παλμών θα με άγχωνε υπερβολικά.\nΕν ολίγοις, όπως έχει μάθει ο καθένας κι ό,τι εμπιστεύεται…\n19 Απριλίου 2016 στις 22:38 #5568\nΝικο εννοειται οτι με την ζεστη οι παλμοι σου θα ανεβουν ή σε διαδρομη με κλισεις, αλλα ο παλμογραφος δεν ειναι μονο για να βλεπεις μην ξεφυγουν προς τα πανω οι παλμοι ειναι και για να δεις αν ανεβαινουν οσο πρεπει.\nΠαραδειγμα: τον Οκτωβρη ετρεξα μαραθωνιο με 163παλμους μ.ο και πηγε καλα, τον Μαρτη ετρεξα στο 20αρι του ΣΔΥΑ και δεν μπορουσα να ανεβω απο τους 160παλμους με τιποτα, πηγα χαλια εννοειται αλλα το οτι δεν ανεβασα παλμους κατι λεει… Οτι ημουν κουρασμενος!!\nΕχει πολλα πραγματα να αναλυσεις.\nΒεβαια επειδη ειναι το χομπι μας ο καθενας κανει οτι του αρεσει και θεωρει σωστοτερο.\n19 Απριλίου 2016 στις 22:42 #5569\nΕπίσης δεν χρησιμοποιώ παλμογράφο. Κάποτε χρησιμοποιούσα αλλά είχα διαπιστώσει ότι ουκ ολίγες φορές άλλο έλεγαν τα νούμερα και άλλο η αίσθηση. Κατέληξα λοιπόν ότι η αίσθηση και ο βαθμός προσπάθειας είναι πιο αντικειμενικοί δείκτες για να τους λαμβάνω υπ’όψιν.\nΑκόμη κι αν δεχτούμε ότι η ένδειξη που βλέπουμε κάθε φορά είναι σωστή όσον αφορά τον εξοπλισμό, η καρδιακή συχνότητα επηρεάζεται από πολλούς παράγοντες: άγχος, έλλειψη ύπνου, αφυδάτωση, θερμοκρασία περιβάλλοντος, καφεΐνη.\n19 Απριλίου 2016 στις 23:04 #5571\nΚατέληξα λοιπόν ότι η αίσθηση και ο βαθμός προσπάθειας είναι πιο αντικειμενικοί δείκτες για να τους λαμβάνω υπ’όψιν.\nΣυμφωνω σ αυτο, αλλα απο την αλλη βρισκω ιδιαιτερα χρησιμο να δω και σε τι παλμους κυμαινομαι οταν τρεχω με την ιδια αισθηση σε πιο γρηγορο pace σε σχεση με προηγουμενη προπονηση. Πιο πολυ τον παλμογραφο τον θελω να τον μελεταω μετα την προπονηση, ως ερμηνευτη- ας το πουμε ετσι -της αισθησης που εχω οταν τρεχω. Οταν εκανα προπονησεις σε MP, θεωρουσα απαραιτητο να φοραω παλμογραφο ωστε να κανω συγκρισεις στη συνεχεια βασει παλμων των διαφορων προπονησεων μου. Πώς θα καταλαβαινα οτι οντως ειχα αρκετη βελτιωση μεσα σε ενα πολυ μικρο χρονικο διαστημα αν δεν εβλεπα οτι στην ιδια ταχυτητα ειχα πολυ λιγοτερους παλμους σε σχεση με αλλες προπονησεις? Γιατι η αισθηση ειναι ενδειξη, οι παλμοι ομως (μετα απο συνεχεις καταγραφες) ειναι αποδειξη.\nΟσο για τη ζωνη μου, την εχω απο το 2009, οταν ειχα αγορασει το πρωτο μου Garmnin το forerunner 50 και εχει αποδειχτει σκυλι, δουλευει αψογα ακομα και τοα χρονια μετα. Πληγες μου κανει σπανια, μονο αν δε σταθει καλα και τη μετακινω την ωρα που τρεχω.\n19 Απριλίου 2016 στις 23:10 #5572\nΣτην κλασσική του ’13, με έπεισε ο εργομέτρης να φορέσω παλμογράφο. Ήταν η πρώτη κι η τελευταία φορά που το έκανα.\n“Αν δεις πάνω από 158 παλμούς στις ανηφόρες, τελείωσες, πάει, ψάξε την σκούπα!” Τρεις μέρες τον έβλεπα στον ύπνο μου…\nΑκολούθησα τα λεγόμενά του και πήγαινα κάνοντας jogging. 158 κι ας ένοιωθα πως δεν κινούμαι.\nΚάποια στιγμή ξεχάστηκα και μετά από λίγα λεπτά που τον ξανακοίταξα, έδειχνε 162-164.\nΟ ρυθμός ήταν ελαφρώς πιο γρήγορος αλλά και πάλι υπερβολικά αργός. Έφτασα Αγ. Παρασκευή και νόμιζα ότι είχα τρέξει 15χλμ. Δυναμικό βάδην!\nΓια να μην μακρυγορώ, πήγε στράφι όλος ο αγώνας αφού επέλεξα να ακολουθήσω μια ένδειξη στην οποία ποτέ δεν είχα βασιστεί μέχρι τότε και όχι την αίσθησή μου, που την ήξερα και με ήξερε.\nΜεγάλο μου λάθος επίσης, το ότι δεν το είχα συζητήσει με τον coach.\nΓι’ αυτό ξαναλέω, όπως έχει μάθει κανείς…\n19 Απριλίου 2016 στις 23:19 #5573\nE ναι, αφου δεν ειχες ιδεα απο παλμους, σαφως δεν επρεπε να βασιστεις σ αυτους. Τους παλμους σου τους μαθαινεις μετα απο συνεχεις προπονησεις και καταγραφες. Δεν πας να τρεξεις αγωνα βασιζομενος σε παλμους χωρις να τους εχεις χρησιμοποιησει και μελετησει σε προπονησεις. Γιατι εννοειται πως αν δουλευεις με παλμογραφο δεν τον κοιτας μονο την ωρα που τρεχεις αλλα κυριως μετα. Αν εχεις κανει πολλα τρεξιματα σε MP φορωντας παλμογραφο σε διαφορες καιρικες συνθηκες, ανηφορες, κατηφορες κλπ, ΞΕΡΕΙΣ που πρεπει να κινηθεις.\n19 Απριλίου 2016 στις 23:48 #5575\nΤαυτιζομαι απόλυτα με τον Διονύση και τη Μαρία!\n20 Απριλίου 2016 στις 00:04 #5577\nΨηλέ θα με σκάσεις. Μπαίνω στα αποτελέσματα του ΚΜΑ 2013 να δω τον αγώνα σου!\n20 Απριλίου 2016 στις 00:09 #5579\nΌπως είδα στα γρήγορα τα περάσματά σου και όπως τα λες, ή έπαθες κάτι μετα το 30 ή είναι ανεξήγητο αφού λες πως ήσουν χαλαρός έως εκεί κ δεν αδειασες.\nΘα έπρεπε να είναι το ταχύτερό σου δεκάρι το τελευταίο. Εκτος αν σε είχαν πιάσει τα νεύρα σου, κάτι που δεν το αποκλείω (κάτι θυμίζει απ´ τον πρόσφατο αγώνα μου στη Σαλονίκη…) και ήσουν για να τα παρατήσεις κ δεν το πάλεψες καθόλου…\n20 Απριλίου 2016 στις 00:13 #5581\nΠαλμογράφο άρχισα να χρησιμοποιώ το 2013 με τον best value for money, δηλαδή αυτόν των Lidl. Λίγο πριν τον πρώτο μου μαραθώνιο στην Κλασική το 2013 με συμβούλεψε έμπειρος δρομέας να τρέξω με παλμογράφο και να έχω τους 150 παλμούς σαν όριο. Θυμάμαι επειδή τότε είχε ρολόι GPS Nike χωρίς ζώνη παρήγγειλα εσπευσμένα μια της Polar που συνεργαζόταν με το εν λόγω ρολόι. Από τότε χρησιμοποιώ παλμογράφο σε όλους τους αγώνες αρχικά για καταγραφή και στα μεγάλα (μαραθώνιοι) για να μην ξεφύγω. Στους μαραθώνιους τον κοιτάω συχνά, στα δεκάρια μόνο για εγκυκλοπαιδικούς λόγους αφού από το 1ο χλμ πάω στα “κόκκινα”. Σε προπονήσεις τον χρησιμοποιούσα μόνο σε διαλειμματικές και long run για καταγραφή και στο long run υποτίθεται για να μην ξεφύγω από τη ζώνη καύσης λίπους. Τους τελευταίους μήνες τον χρησιμοποιώ σε όλα τα τρεξίματα πλην γυμναστηρίου. Κατά τη διάρκεια της προετοιμασίας για το Μεγαλέκο τον φορούσα και όταν έτρεχα στο διάδρομο, παρότι έχει ο διάδρομος χειρολαβές με αισθητήρες για μέτρηση καρδιακού παλμού. Παρεμπιπτόντως παλμογράφος ρολογιού και διαδρόμου έχουν πάντα μόνο ένα παλμό διαφορά στις ενδείξεις άρα και τα 2 μηχανήματα είναι καλά.\nΠριν το Μεγαλέκο έκανα πρώτη φορά εργομέτρηση στην αρχή της προετοιμασίας. Ο εργομέτρης μου έδωσε ρυθμό μαραθωνίου 144. Ξεκίνησα τον αγώνα με το βλέμμα να ψάχνει το 144. Τελικά ήμουν γύρω στο 150. Μετά το 32 άρχισα να τρέχω συνεχώς με ρυθμό κάτω από 5:00 και με παλμούς πάνω από 160 έως 172, αφού κάποια στιγμή φοβήθηκα ότι το παραξήλωσα και θα μείνω στο 41ο χιλιόμετρο. Τελικά τελείωσα με 155 μέσο όρο, 11 παλμούς πάνω από την εργομέτρηση.\nΤελικά πιστεύω ότι σαν εργαλείο καταγραφής και συμβουλής ο παλμογράφος είναι χρήσιμος. Από εκεί και πέρα μεγάλο ρόλο παίζει η προσωπική πείρα και αίσθηση του καθενός. Επίσης παίζει ρόλο και το προφίλ της διαδρομής, αν έχει ανηφόρες ή όχι.\nΤέλος είμαι από αυτούς που δεν τους ενοχλεί καθόλου. Ούτε ή ζώνη της Polar, ούτε της Suunto μου έχουν προκαλέσει ερεθισμούς. Ειδικά ο νέος της Suunto είναι και πολύ μικρός. Έχω παρατηρήσει πάντως ότι μετά από κάποια ώρα το μείγμα Body Glide και ιδρώτα δημιουργεί κάποια παροδική απώλεια επαφής.\n20 Απριλίου 2016 στις 00:36 #5585\n@big-blue Αφού τα έχουμε πει τόσες φορές, ρε φίλε…\nΚαθώς ήμουν εντελώς ξεκούραστος στο τέλος του Σταυρού και σε μια προσπάθεια να σώσω ό,τι σώζεται, με το που βγαίνω στην κατηφόρα, αρχίζω και βαράω κατευθείαν. 4:30 και κάτω. Αφού με βλέπει ο coach και μου φωνάζει “κόψε, όχι ακόμα…”.\nΕ, μετά από 2χλμ πήρα τους τετρακεφάλους στο χέρι… και έκοψα, όπως μου είπε!\nΚι η πλάκα ήταν πως σε όσους έτρεχαν πρώτη φορά κλασσική, τους συμβούλευα να ανοίξουν πολύ προσεκτικά με το που πιάσουν την κατηφόρα. Κι εγώ, μέσα σε λίγα μέτρα, πήγα από το 5:30 στο <4:30...\n20 Απριλίου 2016 στις 01:08 #5588\nOk δε θυμόμουν τη χρονιά. Πάντως αν δεν το έκανες αυτο κ άνοιγες σταδιακά θα πήγαινες σούπερ. Τέλος πάντων, ειναι τα χρήσιμα παθήματα που λέγαμε…\n20 Απριλίου 2016 στις 08:42 #5603\nΤέλος πάντων, ειναι τα χρήσιμα παθήματα που λέγαμε…\nToσο χρησιμα μαλιστα που δεν ξανατρεξε μαραθωνιο εκτοτε!!!! 😛\n20 Απριλίου 2016 στις 08:51 #5605\nΣτο μέλλον… το μακρινό…\n20 Απριλίου 2016 στις 11:46 #5634\nΈτσι! Άσε το θηρίο να περιμένει, ωριμάζει;)\nnaftony στο ΠΡΟΣΦΟΡΕΣ 9 ώρες, 8 λεπτά πριν\nbig-blue στο Οι καθημερινές μας προπονήσεις – 5ο Μέρος 1 ημέρα, 7 ώρες πριν\nEchetlos στο Οι καθημερινές μας προπονήσεις – 5ο Μέρος 1 ημέρα, 20 ώρες πριν


ΚΑΣΤΕΛΛΟΡΙΖΟ: Η ΜΕΓΙΣΤΗ ΤΟΥ ΕΛΛΗΝΙΚΟΥ ΑΡΧΙΠΕΛΑΓΟΥΣ\nΑρχική σελίδαΕΛΛΑΔΑΚΑΣΤΕΛΛΟΡΙΖΟ: Η ΜΕΓΙΣΤΗ ΤΟΥ ΕΛΛΗΝΙΚΟΥ ΑΡΧΙΠΕΛΑΓΟΥΣ\nΈνα κομμάτι ονείρου καταχωνιασμένο σε σεντούκι. Μαργαριτάρι που πλέει στην απέραντη θάλασσα, να λαμπυρίζει ακόμα κι εκεί που λίγοι μπορούν να το δουν κι ακόμα λιγότεροι να το αγγίξουν.\nΧρόνια και χρόνια, από παιδί σχεδόν, κοιτούσα με περιέργεια το μικρό αυτό κομμάτι στεριάς στον πολύχρωμο πολιτικό χάρτη της Ελλάδος, πάντα βαλμένο στην κάτω δεξιά γωνία, κλεισμένο σε πλαίσιο, λες και κάποιος το' χει βάλει τιμωρία. Ένα μικρό νησί με ένα "μεγάλο" όνομα, που μού γέννησε την επιθυμία να το επισκεφθώ και όσο περνούσαν τα χρόνια, μάθαινα, έβλεπα, διάβαζα και περίμενα. Και είναι όμορφο, που, τόσο καιρό μετά, το όνειρο δεν έσβησε μέσα στην πραγματοποίησή του, αλλά γέννησε όνειρα καινούργια και πιο όμορφα.\nΤο Καστελλόριζο είναι από τους τόπους εκείνους, όπου οι μεγάλες αντιθέσεις έπλασαν μοναδικά χαρακτηριστικά στο πέρασμα των εποχών. Από την παραδεισένια ομορφιά που αναδύεται μέσα από ένα άγονο τοπίο που φαντάζει αφιλόξενο, τις περιόδους έντονης ακμής, τις δόξες και τις καταστροφές, τον κεντρικό ρόλο που αρκετές φορές η ιστορία έμελλε να του αναθέσει, παρά την γεωγραφική του απομόνωση από την μητροπολιτική Ελλάδα.\nΤο μικροσκοπικό δημοτικό αεροδρόμιο του νησιού μάς υποδέχθηκε γύρω στις 9.30 το πρωί, μετά από μια χαλαρή πτήση-απόλαυση 25 λεπτών από τη Ρόδο. Στην έξοδο του αεροδρομίου, το μοναδικό ταξί του νησιού, επιφορτισμένο να εκτελεί χρέη "λεωφορείου" για τους ταξιδιώτες, ανέλαβε και την πρώτη γνωριμία μας με το πολύχρωμο τοπίο της "χώρας", καθώς κατηφορίζαμε αργά προς τη θάλασσα.\nΗ χώρα του Καστελλορίζου, χτισμένη αμφιθεατρικά γύρω από το φυσικό λιμάνι, ξεγελά με την περιορισμένη της, σχετικά, έκταση, κάνοντάς τον ανυποψίαστο επισκέπτη να νομίζει ότι δεν έχει και πολλά να δει. Ακόμα κι εγώ σκέφτηκα ότι ίσως οι τέσσερις μέρες που έκλεισα για αυτό το ταξίδι να ήταν υπερβολή. Πολύ σύντομα, κάθε αμφιβολία διαλύεται πανηγυρικά.\nΤο ταξί από το αεροδρόμιο θα σας αφήσει στην πλατεία Αυστραλίας, το πιο κεντρικό σημείο της χώρας του νησιού. Η πλατεία, πήρε αυτό το όνομα επειδή, κατά τα δύσκολα χρόνια πριν και κυρίως μετά τον Β' Παγκόσμιο Πόλεμο, πολλοί από τους κατοίκους του μετανάστευσαν στην Αυστραλία, όπου μέχρι και σήμερα υπάρχουν δραστήριοι σύλλογοι Καστελλοριζίων. Από εκεί, απλώνονται γύρω σας οι πέντε βασικές γειτονιές της πόλης, τα Χωράφια, τα Πηγάδια, η Πέρα Μεριά, ο Κάβος και το Μανδράκι.\nTip: Στο ψιλικατζίδικο της πλατείας Αυστραλίας και σε κάποια τουριστικά μαγαζιά, θα βρείτε ένα ωραίο βιβλιαράκι ξενάγησης στο Καστελλόριζο που περιλαμβάνει και τον μοναδικό λεπτομερή χάρτη της πόλης. Το βιβλίο-οδηγός είναι έργο του συλλόγου Friends of Kastellorizo και μέρος των εσόδων από τις πωλήσεις του δίνονται για τις δραστηριότητες του συλλόγου στο νησί. Αξίζει να το προμηθευτείτε.\nΤα Πηγάδια, η πιο "κεντρική" από τις γειτονιές, έχει ως σημείο αναφοράς τη μεγάλη εκκλησία του Αγίου Γεωργίου του Πηγαδιού, χτισμένη στα τέλη του 19ου αιώνα, στο σημείο όπου κατά το παρελθόν βρισκόταν πηγή. Παραπλεύρως του ναού, στην ανοιχτή πλατεία, βρίσκεται το μνημείο του ναυαγίου του Empire Patrol, ενός βρετανικού πλοίου που, τον Σεπτέμβριο του 1945, ενώ μετέφερε από το Πορτ Σάιντ της Αιγύπτου πίσω στο νησί, πρόσφυγες που είχαν φύγει από το Καστελλόριζο κατά τον Β' Παγκόσμιο Πόλεμο. Το πλοίο έπιασε φωτιά εν πλω και βυθίστηκε, οδηγώντας στο θάνατο 33 ανθρώπους, κυρίως γυναίκες και παιδιά.\nΠροχωρώντας ανατολικά, όπως βλέπουμε τη θάλασσα, οδηγούμαστε στην Πέρα Μεριά, όπου βρίσκονται τα περισσότερα ξενοδοχεία του νησιού, λόγω της πανοραμικής θέας που η περιοχή προσφέρει προς το λιμάνι και την υπόλοιπη πόλη. Στην Πέρα Μεριά, βρίσκεται και ένα από τα καμάρια των ντόπιων, το περίφημο "Μπλε Σπίτι", το αρχοντικό που πρωταγωνίστησε στην βραβευμένη με Όσκαρ ιταλική ταινία "Mediterraneo", που γυρίστηκε το 1991 εξ' ολοκλήρου στο Καστελλόριζο.\nTip: σε σημείο της προκυμαίας στην Πέρα Μεριά, αν κοιτάξετε προσεκτικά μέσα στη θάλασσα, θα διακρίνετε τα ερείπια αρχαίου κτίσματος - κάτι που μαρτυρά ότι κατά την αρχαιότητα, η στάθμη της θάλασσας ήταν αρκετά χαμηλότερη απ' ότι σήμερα. Επίσης, αν ακολουθήσετε ένα μονοπάτι που ξεκινάει πίσω από το ξενοδοχείο Μεγίστη, θα βρεθείτε σύντομα ανάμεσα σε υπέροχα γλυπτά λαξευμένα πάνω στα βράχια. Το μικρό λευκό κτήριο στο τέλος του μονοπατιού, που έχει το σχήμα εκκλησίας, γνωστό στο νησί ως "Γαζάδικα", είναι το ατελιέ του γλύπτη.\nΟ Κάβος είναι η περιοχή που πρώτη υποδέχεται τους επισκέπτες καθώς το πλοίο μπαίνει στο λιμάνι. Είναι ακριβώς απέναντι από την Πέρα Μεριά, με "κορώνα" της το Κάστρο των Ιπποτών με την τεράστια ελληνική σημαία και, συνήθως, πρωταγωνιστεί στις φωτογραφίες των τουριστών, με τον φάρο, το παλιό Ιταλικό διοικητήριο και το Οθωμανικό τζαμί που χτίστηκε το 1753, λειτουργούσε ως χώρος λατρείας μέχρι το 1913 και σήμερα στεγάζει εκθέσεις.\nΣυνεχίζοντας προς το εσωτερικό, βρισκόμαστε στα Χωράφια, την περιοχή που αποτελεί σήμερα το εκπαιδευτικό και θρησκευτικό κέντρο του Καστελλορίζου. Γύρω από την κεντρική πλατεία της περιοχής, στέκουν κάποια από τα σημαντικότερα αξιοθέατα της πόλης. Οπωσδήποτε, το βλέμμα τραβάει πρωτίστως ο ναός του Αγίου Γεωργίου του Χωραφιού, ένας μεγάλος, εντυπωσιακός ναός χτισμένος σε σταυροειδή βυζαντινό ρυθμό, που ξεκίνησε να κατασκευάζεται το 1904, στη θέση παλαιότερου ναού του 17ου αιώνα. Παρά τα εκατό και πλέον χρόνια από την θεμελίωσή του, ο ναός παραμένει ακόμη ημιτελής, έχοντας, δυστυχώς, την θλιβερή εικόνα κτηρίου σε εγκατάλειψη.\nΠάνω στην πλατεία, δεσπόζει ο ναός των Αγίων Κωνσταντίνου και Ελένης του 1835, που είναι η Μητρόπολη του νησιού, χαρακτηριστικό δείγμα τρίκλιτης βασιλικής του ιδιαίτερου δωδεκανησιακού τύπου με ένα πανέμορφο ψηλό εξωτερικό καμπαναριό. Στο εσωτερικό, θα θαυμάσετε το μαρμάρινο τέμπλο, αλλά και τους δώδεκα μονολιθικούς γρανιτένιους κίονες που στηρίζουν τη στέγη και μεταφέρθηκαν από τον αρχαίο ναό του Απόλλωνα στα Πάταρα της Λυκίας. Ο ναός, βρίσκεται ανάμεσα σε δύο επίσης ιστορικά κτήρια του νησιού τα οποία ενώνει μια όμορφη βοτσαλωτή αυλή, το παλιό Παρθεναγωγείο και την Σαντράπειο Αστική Σχολή, ένα ωραίο νεοκλασικό κτήριο που εγκαινιάστηκε το 1903 και χτίστηκε με βάση το σχέδιο του Πανεπιστημίου της Αθήνας. Η Σαντράπειος είναι σήμερα το μοναδικό σχολείο του νησιού, φιλοξενώντας ταυτόχρονα τις τάξεις του Δημοτικού, του Γυμνασίου και του Λυκείου.\nΣτην ίδια πλατεία, στέκουν επίσης και δύο μικρότερες παλιές εκκλησίες, της Παναγίας και του Αγίου Σπυρίδωνα, ενώ στο κέντρο, αξίζει να σταθείτε για ένα λεπτό με σεβασμό μπροστά στην προτομή της Δέσποινας Αχλαδιώτη, της περίφημης "Κυράς της Ρω".\nΑπό την πλατεία των Χωραφιών, μπορείτε εύκολα να κατηφορίσετε στο Μανδράκι, ένα δεύτερο, μικρό λιμάνι, μια περιοχή που, χρησιμοποιώντας αστικούς όρους, είναι ας πούμε το "προάστιο" της πόλης του Καστελλορίζου. Το Μανδράκι είναι και το μόνο σημείο που θα βρείτε μια πιο κλασική παραλία. Αν και τα σημεία για μπάνιο γενικά στην πόλη είναι αρκετά και τα νερά πεντακάθαρα όπου κι αν επιλέξετε να κολυμπήσετε, ωστόσο λόγω του ότι το Καστελλόριζο είναι βραχώδες, παραλίες δεν υπάρχουν. Ο κεντρικός δρόμος, καταλήγει στο νεκροταφείο του νησιού και τη μικρή εκκλησία του Αγίου Σάββα.\nΤΟ ΚΑΣΤΡΟ ΤΩΝ ΙΠΠΟΤΩΝ ΚΑΙ Ο ΛΥΚΙΑΚΟΣ ΤΑΦΟΣ\nΣε όποιο σημείο της πόλης κι αν σταθείτε, δεν υπάρχει περίπτωση να μην καμαρώσετε το μεσαιωνικό κάστρο του Καστελλορίζου, που δεσπόζει και υποδέχεται τους επισκέπτες στην είσοδο του λιμανιού - το "κόκκινο κάστρο" που ξαναβάφτισε την αρχαία Μεγίστη.\nΤο κάστρο έχτισαν περίπου στις αρχές του 14ου αιώνα οι Ιππότες του τάγματος του Αγίου Ιωάννη, στη θέση αρχαίας ακρόπολης και ενός μικρού βυζαντινού φρουρίου. Το 1440 καταστράφηκε από τον Αιγύπτιο σουλτάνο Τζεμάλ Ελ Ντιν, ο οποίος κατέλαβε το Καστελλόριζο για λίγο, πριν το ανακαταλάβει ο βασιλιάς της Νάπολης, Αλφόνσο Ντ’ Αραγκόν ο 5ος, που ανακατασκεύασε και το κάστρο, πριν καταστραφεί και πάλι το 1788 από τον Λάμπρο Κατσώνη σε μάχη για την απελευθέρωση του νησιού από τους Τούρκους. Σήμερα, σώζεται μόνο ένα τμήμα από το εσωτερικό του, μέρος των τειχών και βάσεις πύργων.\nΒενετσιάνικη γκραβούρα του 1707 που μας δίνει μια ιδέα για τη μεγαλοπρέπεια του κάστρου τα χρόνια της ακμής του.\nΑυτό που σίγουρα θα εκτιμήσετε ανεβαίνοντας στο κάστρο, πέρα από την ιστορία του χώρου, είναι η μοναδική θέα προς όλη την πόλη του Καστελλορίζου, τις νησίδες στα ανοιχτά, αλλά και το Κας, την αρχαία Αντίφελλο, στα απέναντι παράλια της Τουρκίας.\nΘέλω, εδώ, να σας διηγηθώ ένα περιστατικό. Μία από τις επισκέψεις μου στο κάστρο, έγινε την ώρα που θα έφθανε στο νησί το πλοίο της γραμμής από τη Ρόδο. Στο λιμάνι του Καστελλορίζου σταθμεύουν μόνιμα μια φρεγάτα του πολεμικού ναυτικού και ένα σκάφος του λιμενικού. Για να μπορέσει να δέσει το φέρρυ, η φρεγάτα και το πλοιάριο βγήκαν από το λιμάνι και παρατάχθηκαν σε γραμμή, σαν να ήθελαν να προστατεύσουν τη διέλευσή του. Αργότερα, όταν το φέρρυ αναχωρούσε ξανά, η φρεγάτα το "αποχαιρέτησε" με ένα παρατεταμένο πάτημα της κόρνας. Το φέρρυ ανταπέδωσε και ακολούθησε άλλο ένα κορνάρισμα της φρεγάτας. Το φέρρυ κόρναρε ξανά και εκεί έκλεισε αυτή η συγκινητική "τελετή". Μόλις το φέρρυ βγήκε στα ανοιχτά, η φρεγάτα και το σκάφος του λιμενικού επέστρεψαν στις θέσεις τους στο λιμάνι. Ήταν από τις στιγμές που αποτυπώνονται στη μνήμη για πάντα.\nΦεύγοντας από το κάστρο, σε κοντινή απόσταση, μπορείτε να δείτε, μεταξύ άλλων, ένα παλιό οθωμανικό χαμάμ και τον μοναδικό σωζόμενο παραδοσιακό ανεμόμυλο του νησιού - στην γκραβούρα παραπάνω, διακρίνονται τρεις μύλοι στ' αριστερά του καστέλλο.\nΣε έναν από τους προμαχώνες του κάστρου, το ονομαζόμενο "Κονάκι", στεγάζεται το Αρχαιολογικό Μουσείο Καστελλορίζου, όπου εκτίθενται σημαντικά ευρήματα από όλες τις περιόδους της ιστορίας του νησιού καθώς και αναπαράσταση λαϊκού σπιτιού. Μην παραλείψετε να το επισκεφθείτε, η είσοδος στοιχίζει μόλις 2 ευρώ.\nTip: Στην είσοδο του Μουσείου, ζητήστε το φυλλάδιο για το Παλαιόκαστρο, τον σημαντικότερο αρχαιολογικό χώρο του νησιού (θα τον δούμε παρακάτω), το οποίο εκτός από τις ιστορικές πληροφορίες, έχει και ένα μεγάλο σχεδιάγραμμα του χώρου, χρήσιμο κατά την επίσκεψή σας. Στο φυλλάδιο, θα διαβάσετε επίσης και πληροφορίες για τους αρχαίους πύργους στις νήσους Ρω και Στρογγύλη.\nΑκριβώς κάτω από το κάστρο, στη βάση του λόφου, βρίσκεται ο Λυκιακός τάφος του 4ου αιώνα π.Χ, ένα εντυπωσιακό θαλαμοειδές ταφικό μνημείο λαξευμένο στο βράχο, με δύο δωρικούς κίονες και αέτωμα στην είσοδό του - όλα διατηρημένα σχεδόν σε άριστη κατάσταση. Στον τάφο, θα φτάσετε ακολουθώντας το όμορφο μονοπάτι που ξεκινάει από την άκρη του λιμανιού, στον Κάβο και καταλήγει στο Μανδράκι, ιδανικό για χαλαρή βόλτα όλες τις ώρες.\nΤΟ ΠΑΛΑΙΟΚΑΣΤΡΟ ΚΑΙ ΤΑ ΚΥΚΛΩΠΕΙΑ ΤΕΙΧΗ\nΠρόκειται αναμφίβολα για το σημαντικότερο ιστορικό μνημείο του νησιού, που βρίσκεται στην κορυφή του λόφου Βίγλα, λίγο έξω από το αεροδρόμιο. Ο αρχαίος αυτός οικισμός, μέσα σε ακρόπολη του 3ου αιώνα π.Χ, χρησιμοποιήθηκε αδιάκοπα μέχρι και την περίοδο της Ιταλοκρατίας. Σήμερα, σώζονται τμήματα κτισμάτων και δεξαμενών, καθώς και τέσσερις εκκλησίες. Στην αρχαία ακρόπολη, υπάρχει και επιγραφή όπου αναγράφεται και η ονομασία "Μεγίστη". Επίσης, σε κοντινή απόσταση, στη θέση Λιμενάρι, βρίσκονται και τα ερείπια των Κυκλώπειων τειχών.\nΟ ΑΓ. ΓΕΩΡΓΙΟΣ ΤΟΥ ΒΟΥΝΟΥ ΚΑΙ Η ΚΑΤΑΚΟΜΒΗ ΤΟΥ ΑΓ. ΧΑΡΑΛΑΜΠΟΥΣ\nΙδιαίτερη εμπειρία για κάθε επισκέπτη, η τολμηρή ανάβαση στο ακατοίκητο μοναστήρι του Αγίου Γεωργίου θα δοκιμάσει τις αντοχές σας, ειδικά αν βρεθείτε στο Καστελλόριζο το καλοκαίρι. Από τον δρόμο, πηγαίνοντας από την πλατεία των Χωραφιών προς αεροδρόμιο, βρείτε την σχετική πινακίδα και ...πάρτε βαθιά ανάσα. 401 σκαλοπάτια θα σας οδηγήσουν στο ιστορικό μοναστήρι, που έχτισε ο τυφλός Όσιος Άνθιμος ο Κεφαλλήν το 1759. Πρώτα χτίστηκε ο ναός στα ερείπια παλαιοχριστιανικής βασιλικής και κατόπιν τα κελλιά, το ηγουμενείο και τα υπόλοιπα κτίσματα. Κάτω από το καθολικό του Αγίου Γεωργίου, σώζεται επίσης λαξευτή κατακόμβη, αφιερωμένη στον Άγιο Χαράλαμπο. Μετά την περιήγηση στο χώρο, ξεκουραστείτε απολαμβάνοντας την εκθαμβωτική θέα της πόλης και του νησιού από ψηλά.\nΤο Καστελλόριζο είναι μια πραγματική έκπληξη! Ένας τόπος που θα σας μαγέψει, προσφέροντάς σας εικόνες σαν ζωντανές καρτ ποστάλ, αυθεντική γαλήνη και ηρεμία. Θα αγαπήσετε τις βόλτες στο λιμάνι και την προκυμαία, χαζεύοντας τα υπέροχα, πολύχρωμα δίπατα και τρίπατα αρχοντικά, που τα τελευταία χρόνια ανακαινίζονται και αποκτούν νέα αίγλη. Θα χαίρεστε να ανακαλύπτετε δρομάκια και όμορφες γωνιές μέσα στην πόλη, να παρατηρείτε και να γνωρίζετε τους ζεστούς και φιλόξενους κατοίκους, που μυούν σε έναν άλλο τρόπο ζωής.\nΔιαβάστε για τη Μαγική Γαλάζια Σπηλιά του Καστελλορίζου\nκαι απολαύστε το βίντεό με στιγμές από το ταξίδι μου στο νησί.


Αεροπορική εκδρομή Πανόραμα Βορείου Τυνησίας 6 ημέρες κωδ. 3PE7 | Imagination Travel\nΠανόραμα Βορείου Τυνησίας 6 ημέρες με αναχώρηση κάθε Πέμπτη έως 30/8!\nΜετά το πρωινό ακολουθεί η ξενάγηση της Τύνιδας, σημαντικό κέντρο τουρισμού, δεν είναι μόνο η πρωτεύουσα αλλά κύριο λιμάνι και διεθνές αεροδρόμιο της Τυνησίας. Πάνω από 2.000.000 κάτοικοι ζουν και εργάζονται στην πρωτεύουσα. Η πόλη περιστοιχίζεται από τρεις λίμνες, τη Μεδίνα και τη μοντέρνα πόλη. Στο κέντρο βρίσκεται η λεωφόρος Χαμπίμπ Μπουργκίμπα και η πλατεία της Ανεξαρτησίας. Στη συνέχεια θα επισκεφθούμε το ανδαλουσιάνικο ψαροχώρι Σίντι Μπου Σάιντ με τις επιβλητικές κατοικίες και ένα αξιοθαύμαστο πανόραμα και αφού περιπλανηθούμε στα στενά δρομάκια του θα αναχωρήσουμε για τα παζάρια της πόλης, τα ‘’σούκς’’και την περιήγηση της πόλης. Επίσκεψη στο μουσείο Μπαρντό με τα περίφημα ψηφιδωτά και στα ερείπια της Αρχαίας Καρχηδόνας που βρίσκεται στον ψηλό λόφο, και στην συνέχεια αναχώρηση για τη Χαμμαμέτ. Λίγος χρόνος ελεύθερος για κάποια μικρά ψώνια από την τουριστική Μεντίνα, ή για τούρκικο καφέ από τον παραδοσιακό οντά ο οποίος βρίσκεται ακριβώς δίπλα από τη θάλασσα. Άφιξη στο ξενοδοχείο, δείπνο και διανυκτέρευση.\n3η ημέρα: Χαμμαμέτ - Μοναστίρ - Σους - Χαμμαμέτ\nΜετά το πρωινό ελεύθερος χρόνος και θα αναχωρήσουμε για τα παραθαλάσσια θέρετρα της Μεσογείου. Θα κάνουμε μια μικρή περιήγηση στην πιο εξευρωπαϊσμένη πόλη της Τυνησίας και γενέτειρα του πρώην προέδρου και αναμορφωτή της, Χαμπίμπ Μπουργκίμπα., το Μοναστίρ και θα καταλήξουμε στην παραθαλάσσια πόλη της Σους όπου θα έχουμε ελεύθερο χρόνο στο μεγάλο εμπορικό κέντρο και στα πολύχρωμα παζάρια της. Το απόγευμα επιστροφή στο ξενοδοχείο μας. Δείπνο και διανυκτέρευση.\n4η & 5η ημέρα: Χαμμαμέτ (Ελεύθερες ημέρες)


Έκτακτη Γενική Συνέλευση στον Ενιαίο Αγροτικό Σύλλογο Ιεράπετρας\nΤρι. 13 ΑΠΡ 21 22:55\n18.12.2015 - 14:07\nΤο ΔΣ του Ενιαίου Αγροτικού Συλλόγου Ιεράπετρας συγκαλεί Έκτακτη Γενική Συνέλευση στις 27-12-2015 ημέρα Κυριακή και ώρα 18:00 στην αίθουσα συνεδρίασης του Δημοτικού Συμβουλίου. Τα θέματα ημερήσιας διάταξης είναι τα παρακάτω:\nΑ. Οικονομική Κατάσταση και Μέλη\nΒ. Θέματα που απασχολούν τη Γενική Συνέλευση.\nΓ. Υποψηφιότητες για εκλογή εφορευτικής επιτροπής για Αρχαιρεσίες.\nΔ. Ορισμός ημερομηνίας Γ.Σ. για:\n1. εκλογή εφορευτικής επιτροπής &\n2. απολογισμού πεπραγμένων απερχόμενου ΔΣ.\nΥπενθυμίζουμε ότι τα γραφεία του συλλόγου θα είναι ανοιχτά κάθε Δευτέρα και Πέμπτη, από 6μμ ως 8μμ, ώστε τα μέλη να μπορούν να τακτοποιούνται οικονομικώς για να μετέχουν στη Γενική Συνέλευση.


ΒΙΓΙΑΡΕΑΛ - ΛΕΒΑΝΤΕ (03/01) | Προγνωστικά | Ανάλυση | Στατιστικά\nΑρχική Αναλύσεις ΒΙΓΙΑΡΕΑΛ – ΛΕΒΑΝΤΕ\nΒΙΓΙΑΡΕΑΛ - ΛΕΒΑΝΤΕ (03.01.2022 20:00)\n*Η Βιγιαρεάλ παραμένει αήττητη στα τέσσερα τελευταία επίσημα παιχνίδια κόντρα στη Λεβάντε.\nΗ Βιγιαρεάλ κατάφερε να αντιστρέψει το κλίμα στο φινάλε του έτους και να πάρει διαδοχικές νίκες που την ανέβασαν βαθμολογικά. Θα έλεγε κανείς ότι δεν ήθελε τη διακοπή των γιορτών με βάση την αγωνιστική της εικόνα. Στο τελευταίο ματς που έδωσε το “Κίτρινο Υποβρύχιο”, επικράτησε εντός έδρας της Αλαβές (5-2). Έκανε τα εύκολα-δύσκολα όταν έχασε προβάδισμα δύο τερμάτων, όμως εν τέλει πίεσε και “καθάρισε” τους τρεις βαθμούς πριν καν μπει στο τελευταίο δεκάλεπτο. Αυτή ήταν η πέμπτη συνεχόμενη νίκη για την ομάδα του Ουνάι Έμερι σε πρωτάθλημα, Κόπα ντελ Ρέι και Τσάμπιονς Λιγκ.\nΕίναι μέσα σε ολες τις διοργανώσεις που συμμετέχει. “Δεν ψάχνουμε δικαιολογίες ούτε κατά τη διάρκεια των προβλημάτων ούτε μετά. Ζούμε με αυτή την κατάσταση και είναι αλήθεια ότι δε μπορούμε να ξέρουμε έως των τελευταία στιγμή, ποιους πρέπει να υπολογίζουμε”, είπε μεταξύ άλλων ο τεχνικός της Βιγιαρεάλ, Ουνάι Έμερι. Ο Ισπανός προπονητής επιβεβαίωσε τις απουσίες των Κοκελέν, Πάκο Αλκάθερ και Ρουμπέν Πένια, ενώ δίνεται αμφίβολος ο Ντανγιούμα. Επίσης, είναι εκτός αποστολής οι Ρούλι, Αλμπέρτο Μορένο, Μαντί, Οριέ, Ντάνι Παρέχο, Καπουέ, Βιθέντε Ιμπόρα και Πεδράθα.\nΠροηγούμενο παιχνίδι: Επιβλήθηκε με σκορ 5-2 εντός έδρας της Αλαβές, για το πρωτάθλημα. Στο 18’ ο Ζεράρδ Μορένο σκόραρε για το 1-0 και στο 27’ ο Ντιά έκανε το 2-0. Στο 44’ ο Πέρε Πόνς μείωσε για το ημίχρονο και στο 65’ ο Χοσέλου ισοφάρισε σε 2-2. Στο 76’ ο Ντιά το 3-2, στο 79’ ο Γέρεμι Πίνο το 4-2. Στο 88’ και πάλι ο Ζεράρδ Μορένο σκόραρε και διαμόρφωσε το τελικό αποτέλεσμα.\n*Δέχεται γκολ σε 5/9 παιχνίδια ως γηπεδούχος φέτος\nΗ Λεβάντε εξακολουθεί να βρίσκεται σε πολύ δύσκολη θέση όσον αφορά την πορεία της στο πρωτάθλημα. Είναι η μοναδική ομάδα που δεν έχει σημειώσει νίκη έπειτα από 18 αγωνιστικές στη Λα Λίγκα. Οκτώ ισοπαλίες και δέκα ήττες είναι ο απολογισμός για τους “Γκρανότας”, που είναι δεδομένο ότι θα έχουν δύσκολο έργο να κρατηθούν στην κατηγορία. Στο τελευταίο ματς του έτους, έχασαν στο τοπικό ντέρμπι της πόλης από τη Βαλένθια (3-4) παρά το γεγονός ότι πήραν προβάδισμα στο σκορ με δύο τέρματα στα πρώτα 25 λεπτά. Αυτή ήταν η δεύτερη συνεχόμενη ήττα στη Λα Λίγκα, τρίτη στα πρόσφατα πέντε ματς.\nΕσχάτως, έχασε και στο Κύπελλο από την Αλκογιάνο στη διαδικασία των πέναλτι και έμεινε εκτός συνέχειας της διοργάνωσης. “Η Βιγιαρεάλ έχει το καλύτερο ρόστερ στην ιστορία της. Γνωρίζουμε την κατάσταση. Οι αναπληρωματικοί της Βιγιαρεάλ παίρνουν χρόνο συμμετοχής στο Γιουρόπα Λιγκ. Θα παρατάξουν μια ομαδάρα, έχουν μια σημαντική απουσία του Παρέχο, όμως εμείς δουλεύουμε όσο καλύτερα μπορούμε”, δήλωσε στη συνέντευξη τύπου ο προπονητής της Λεβάντε, Αλέσιο Λίσι. Όσον αφορά την αποστολή, είναι εκτός οι τιμωρημένοι Πεπέλου και Σολδάδο. Από τραυματισμούς ταλαιπωρούνται οι Μουστάφι, Βούκτσεβιτς, Σον, Καντέρο και Ρόμπερ Πιέρ.\nΠροηγούμενο παιχνίδι: Ηττήθηκε με σκορ 3-4 εντός έδρας από τη Βαλένθια, για το πρωτάθλημα. Στο 21’ ο Καμπάνια έκανε το 1-0 και στο 24’ ο Μαρτί το 2-0. Στο 44’ ο Γκέντες μείωσε σε 2-1 και στο 50’ ο Σολέρ με πέναλτι ισοφάρισε σε 2-2. Στο 72’ και πάλι ο Σολέρ το 2-3, στο 85’ ο Γκέντες το 2-4. Στις καθυστερήσεις ο Μπάρντι μείωσε για το τελικό σκορ, ενώ αποβλήθηκαν οι Ράτσιτς και Σολδάδο για κάθε ομάδα.\nΦυσικά η Βιγιαρεάλ είναι το φαβορί της αναμέτρησης και θα είναι έκπληξη αν δεν καταφέρει να πάρει τους τρεις βαθμούς. Η Λεβάντε αναζητά ακόμα την πρώτη της νίκη, θα προσπαθήσει να εκμεταλλευτεί τις σημαντικές απουσίες των γηπεδούχων. Δεν προκύπτει κάτι αξιόλογο βάσει αποδόσεων. No bet.\n1.47 4.60 6.60 U 2.35O 1.60\n1.36 5.25 7.50 U 2.37O 1.57\n1.39 5.30 7.55 U 2.43O 1.59\n1.02 15.50 61.00\nΠεδράθα Τραυματίας\t(Αμυντικός) 12 -\nΙμπόρα Τραυματίας\t(Μέσος) 6 -\nΑλμπέρτο Μορένο Τραυματίας\t(Αμυντικός) 16 2\nΠαρέχο Τραυματίας\t(Μέσος) 15 -\nΡούλι Τραυματίας\t(Τερματοφύλακας) 16 -\nΚαπουέ Τραυματίας\t(Μέσος) 16 -\nΜαντί Τραυματίας\t(Αμυντικός) 8 1\nΝτανγιούμα Αμφίβολος\t(Μέσος) 12 5\nΟριέ Αμφίβολος\t(Αμυντικός) 5 -\nΣολδάδο Τιμωρημένος / Κάρτες\t(Επιθετικός) 10 -\nΠεπέλου Τιμωρημένος / Κάρτες\t(Μέσος) 10 -\nΡόμπερ Τραυματίας\t(Αμυντικός) 10 1\nΒούκτσεβιτς Τραυματίας\t(Μέσος) 4 -\nΚαντέρο Τραυματίας\t(Επιθετικός) 14 -\nΜουστάφι Τραυματίας\t(Αμυντικός) 10 1\nΣον Τραυματίας\t(Αμυντικός) 10 1


Ρίκα Διαλυνά: Αυτή είναι η ζωή μου! | Like.com.cy\nCELEBRITIES ΣΥΝΑΝΤΗΣΕΙΣ Ρίκα Διαλυνά: Αυτή είναι η ζωή μου!\nΗ πρωταγωνίστρια του θεάτρου και του κινηματογράφου, από τις ελάχιστες Ελληνίδες ηθοποιούς με καριέρα σε Ελλάδα, Αμερική και Ιταλία, αφηγείται στο «Down Town» τη συναρπαστική ιστορία της ζωής της.\nΤΑ ΠΑΙΔΙΚΑ ΜΟΥ ΧΡΟΝΙΑ, ΤΑ ΠΡΩΤΑ ΟΝΕΙΡΑ\n«Γεννήθηκα και μεγάλωσα στην Κρήτη. Οι δικοί μου ήταν αυστηρών αρχών, αλλά κι εγώ ένα παιδί δυναμικό μεν, αλλά πολύ σεβαστικό. Πάντα άκουγα. Δεν τολμούσα να πω τα όνειρά μου. Γιατί, ξέρετε, εγώ είχα ανέκαθεν τολμηρά όνειρα. Η ωραιότερη στιγμή της ημέρας, ήταν όταν με έβαζε η μάνα μου για ύπνο κι εγώ είχα την ευκαιρία να ονειρευτώ. Ονειρευόμουν το Hollywood, τα φώτα, τη λάμψη. Τους είχα επιβάλει να με αποκαλούν “Αμέρικα”, επειδή ήθελα να πάω στην Αμερική. Έτσι βγήκε το Ρίκα. Ειρήνη με βάφτισαν. Καμία σχέση δηλαδή, αλλά εγώ είχα πείσμα. Οι δικοί μου με πήγαιναν σε θεατρικές παραστάσεις στην Κρήτη, όμως, εγώ πού να τολμήσω να πω ότι θέλω να γίνω ηθοποιός; “Μπακάλισσα”, τους έλεγα, “θα γίνω”. Σκεφτείτε ότι έπλαθα βάζα από χώμα, τα έβαφα κι έλεγα ότι ήταν ο καφές, η ζάχαρη, το γάλα – και καλά τα πουλούσα. Ώσπου μία μέρα φύσηξε, μου τα πήρε ο αέρας κι έσπασαν. Παράλληλα, ζωγράφιζα πολύ. Ακόμα έχω το τζάμι που σε ηλικία έξι ετών είχα ζωγραφίσει μία κούκλα. Ήθελα να πάω στη Σχολή Καλών Τεχνών στο Πολυτεχνείο και τα κατάφερα. Θυμάμαι, μία μέρα, ήρθε μία φίλη της μάνας μου και της είπε πως φεύγει άρον-άρον για την Αθήνα, επειδή είχε πονοκεφάλους που δεν της περνούσαν ποτέ. Αυτό ήταν. Μου μπήκε η ιδέα. Την επόμενη ημέρα τούς είπα κι εγώ ότι έπασχα από πονοκεφάλους κι αφού με πήγαν σε όλους τους γιατρούς της Κρήτης, με πήγαν στην Αθήνα. Εκεί μείναμε στον αδελφό της μάνας μου, που είχε μανία να σπουδάσει τα ανίψια του. Όταν του είπα “θείε, εγώ ψέματα κάνω την άρρωστη. Θέλω να πάω στην Καλών Τεχνών”, μου είπε “μη φοβάσαι τίποτα”. Το είπε του πατέρα μου κι εκείνος μού διεμήνυσε πως αν δεν γύριζα στην Κρήτη την επόμενη ημέρα, θα έπεφτε στο λιμάνι να πνιγεί. Γύρισα πίσω. Εκείνος μού εξηγούσε τους φόβους του κι εγώ δεν μιλούσα. Ντρεπόμουν. Ώσπου, το ίδιο βράδυ, του έγραψα ένα γράμμα κι εκεί του εξηγούσα τους λόγους που ήθελα να φύγω. Την επόμενη ημέρα το πρωί, μου είπε “πάρε την ευχή μου και πήγαινε”. Έτσι, πήγα στην Αθήνα για σπουδές. Μέχρι τότε ήμουν κολλημένη στο σπίτι, με τους δύο γονείς που με λάτρευαν ως το τέλος. Έκανα την επανάστασή μου, αλλά κατάλαβαν ότι ήταν για το καλό μου. Με ώθησαν στο τέλος να πάρω τον δρόμο μου».\nΗ ΓΝΩΡΙΜΙΑ ΜΕ ΤΟΝ ΜΕΝΕΛΑΟ ΛΟΥΝΤΕΜΗ\n«Όταν πήγα στην Αθήνα, έμενα στον θείο μου με την ξαδέρφη μου. Ο πατέρας μου είχε δώσει σαφείς εντολές κι έτσι ήμουν, σπίτι σχολή, σχολή σπίτι. Σκεφθείτε ότι ο θείος μου μού έδινε χρήματα, ίσα για τα εισιτήριά μου. Τίποτε παραπάνω, μην πάρω τον κακό τον δρόμο. Δεν πήγα ποτέ έξω με τους συμφοιτητές μου. Μία μέρα μου λέει ένας συμφοιτητής μου: “Θα πάω σε μία εκδήλωση και θα είναι και ο Λουντέμης. Έλα!”. Εγώ πέταξα από τη χαρά μου, αλλά μία κουβέντα ήταν αυτή. Πώς θα έβγαινα από το σπίτι; Μου πέταξε μία ανεμόσκαλά η ξαδέρφη μου και δέσαμε ένα κορδονάκι για να την ειδοποιήσω όταν θα επέστρεφα να μου την ξαναπετάξει ώστε να μη μας πάρει κανένας χαμπάρι. Πήγα έξω από το “Ακροπόλ” και περίμενα τον συμφοιτητή μου. Κάποια στιγμή με πλησιάζει ένας κύριος και μου λέει: “Τι ζητάτε εδώ;”. Κι εγώ που απάντησα: “Ήρθα να συναντήσω τον κύριο Λουντέμη!”. Του το είπα κοφτά, βλέπετε, για να μην πάρει θάρρος και δικαίωμα. Με οδήγησε σε μία αίθουσα, όπου άρχισε να μου συστήνει τους καλεσμένους. “Καλά όλα αυτά, αλλά εγώ ήρθα για τον κύριο Λουντέμη”, του λέω. “Εγώ είμαι ο Λουντέμης, αν δεν απατώμαι”, μου απαντά και μου κόπηκαν τα πόδια. Μιλήσαμε πολλή ώρα και στο τέλος με ρώτησε αν ήθελα να κάνω εγώ το εξώφυλλο της νέας του ποιητικής συλλογής, “Κραυγή στα Πέρατα”. Εγώ πέταξα από τη χαρά μου. “Θα έχει συρματόπλεγμα στο εξώφυλλο όμως”, μου είπε. “Εντάξει, αλλά θα ήθελα να φτιάξω ένα χέρι κι ένα τριαντάφυλλο για να βάλουμε λίγο χρώμα. Μην είναι μουντό”. Το δέχτηκε. Γυρίζω στο σπίτι, τραβάω το κορδόνι στην ξαδέρφη μου κι εκείνη μου πετάει τη σκάλα. Όλη τη νύχτα ζωγράφιζα το εξώφυλλο. Την επόμενη ημέρα το πρωί, ήμουν από τις 7 στους δρόμους για να πάω στο ραντεβού. Το δείχνω στον Λουντέμη και του άρεσε. Βγάζει να μου δώσει λεφτά. Περίπου 500 δραχμές. Πολλά χρήματα για την εποχή… “Η τέχνη δεν πρέπει να πληρώνεται”, του απαντώ. “Κρατήστε τα χρήματά σας και γράψτε το όνομά μου. Α, ναι, και στην αρχή βάλτε το “δεσποινίς”. Εντάξει;”. “Εντάξει”, μου λέει. Έτσι γνώρισα τον Λουντέμη και τον Μόραλη, ο οποίος ήταν και δάσκαλός μου στη σχολή».\nΤΑ ΚΑΛΛΙΣΤΕΙΑ, Η ΑΜΕΡΙΚΗ ΚΑΙ Ο ΠΡΩΤΟΣ ΓΑΜΟΣ\n«Είχα πάει από την Αθήνα στην Κρήτη μία φορά. Κι όπως έβγαλα μία φωτογραφία, κάποιος την είδε και μου είπαν να πάω στα καλλιστεία. Αυτό ήταν το αποκορύφωμα. Ο πατέρας μου ήθελε να πέσει να πεθάνει. Τη μία του λέω να πάω στην Αθήνα για σπουδές, κι από την καλών τεχνών να πάω στα καλλιστεία; Οπότε, τους είπα: “Αν με αφήσετε, υπόσχομαι να μη σας στεναχωρήσω ξανά. Αν δεν με πάρουν, θα πάω σ’ ένα μοναστήρι και θα γίνω καλόγρια. Έτσι θα ηρεμήσετε από εμένα”. Μέχρι τότε δεν ήξερα ότι ήμουν όμορφη. Οι άλλοι το έλεγαν, εγώ το κατάλαβα όταν πήγα στα καλλιστεία. 18 ετών ήμουν. Λίγες ημέρες μετά, πήγα στο σπίτι του Σάκη Μπότση. Εκεί, μου είπαν ότι δεν μπορώ να πάω στην Αμερική, γιατί ο πατέρας μου ήταν αριστερός. Καμία σχέση εν τω μεταξύ. Ψέματα. Εγώ δεν ήξερα τι σημαίνει καν αυτό. Από την ταραχή μου πήρα ένα μολύβι κι άρχισα να γράφω σ’ ένα χαρτί με το δεξί. “Το βλέπεις άνθρωπέ μου, εγώ είμαι δεξιά!”, του φώναζα. Δεν είχα ιδέα για ποιο λόγο με κατηγορούσαν. Ο πατέρας μου θύμωσε, έβλεπε να γίνεται μία τεράστια αδικία στο παιδί του. Εν τω μεταξύ, ήρθαν στην Κρήτη δημοσιογράφοι από όλο τον κόσμο, μου έπαιρναν συνέντευξη κι έγραφαν: “Η Αμερική φοβάται μία Ελληνοπούλα!”. Σκάνδαλο έγινε. Τελικά, ο υπουργός Εξωτερικών τότε, ο Ντάλας, έδωσε την άδεια να πάω. Όταν έφτασα, θυμάμαι, δεν πίστευα στα μάτια μου. Πήγα σε ένα ξενοδοχείο στο Long Beach και κοίταζα τα αστραφτερά πατώματα, τις βελούδινες κουρτίνες, τους πολυελαίους σαν χαζή. Εκεί, ανέλαβε να με προσέχει η Σοφία Γαλυφιανάκη. Η μητέρα του Ζακ. “Θεία”, την έλεγα εγώ. Έτσι γνώρισα τον πρώτο μου σύζυγο. Ήταν γνωστός της θείας μου και μία μέρα με συνόδευσε σε μία έξοδο. Εκεί με προσέγγισαν τρεις τύποι, όπου ήθελαν να παρουσιάζω αγώνες μποξ με τον Τζιμ Λόντος. Μου έδιναν 5.000 δολάρια την εμφάνιση. Τρελά χρήματα. Τρεις μέρες, όπου με συναντούσαν η ίδια πρόταση. Την τελευταία φορά, πιάνω από το μπράτσο τον Νικ, τον γνωστό της “θείας” μου και του λέω “κάντε, καλέ, ότι είστε ο κηδεμόνας μου, μπας και με αφήσουν ήσυχη”. Έτσι γνωριστήκαμε και σε έναν χρόνο μέσα παντρευτήκαμε. Δεν ήταν έρωτας με την πρώτη ματιά, αλλά θαυμασμός. Ο γάμος έγινε στο «Waldorf Astoria» και η δεξίωση κράτησε τρεις μέρες. Με τον Νικ έκανα και την κόρη μου. Εκείνος εργαζόταν στο χρηματιστήριο της Νέας Υόρκης. Τον έβλεπα κι έλιωνα. Για μένα ήταν ο πρίγκιπας του παραμυθιού. Ζούσα το όνειρό μου. Ξεκίνησα να κάνω ταινίες στην Αμερική, παντρεύτηκα, έκανα παιδί. Τα είχα όλα. Η Αμερική ήταν ένα όνειρο που έγινε πραγματικότητα, αλλά είχε και κινδύνους: Ποτό, ουσίες, ναρκωτικά, τσιγάρα. Τα απέφυγα όλα, μα όλα, επειδή είχα τις βάσεις από το σπίτι μου. Κι ήμουν και τυχερή, γιατί έπεσα και σε καλό άντρα μετά. Μία μέρα, όμως, ο άντρας μου μου είπε: “Αν σου λείπει η Ελλάδα πήγαινε ένα διάστημα”. Κι εγώ πήγα. Όμως, αναρωτιόμουν: “Αφού εγώ δεν ζω χωρίς αυτόν, γιατί εκείνος μου είπε να γυρίσω πίσω;”. Εκείνος το έλεγε για καλό μου, αλλά εγώ δεν το καταλάβαινα. Γύρισα πίσω και μετά από καιρό χωρίσαμε. Μείναμε φίλοι όμως ως και το τέλος, ώσπου έφυγε από τη ζωή».\nΗ ΙΤΑΛΙΑ, Ο ΦΕΛΙΝΙ, Η ΤΣΙΝΕΤΣΙΤΑ\n«Όταν γύρισα από την Αμερική στην Ελλάδα, άρχισα να κάνω ταινίες με τον Χατζηχρήστο. Στην Ελλάδα συνεργαζόμουν όμως και με ένα ιταλικό πρακτορείο και με έστειλαν στην Ιταλία για δουλειά. Ξεκίνησα με τον Βιτόριο Γκάσμαν και μετά ήρθαν όλες οι δουλειές μαζί. Ξεκίνησα αμέσως στην Τσινετσιτά. Κοίτα τώρα πώς ήρθαν τα πράγματα. Ένα βράδυ μιλούσα με μία φίλη μου και μου είπε πως έλαβε τηλεγράφημα από τον Φελίνι και πως ήθελε να με δει. Νόμιζα ότι μου λέει βλακείες. Για χαζομάρα το πέρασα και το πέταξα όπως ήταν στα σκουπίδια. Πέφτω να κοιμηθώ και κατά τις 4 ξυπνάω ανήσυχη. “Βρε, λες να ήταν αλήθεια ο Φελίνι στο τηλεγράφημα;”, αναρωτιόμουν. Τρέχω, πάω στο σπίτι της και με φακό ψάχνω τα σκουπίδια της. Ήταν όντως από τον Φελίνι, όπου μου ζητούσε ραντεβού για την επόμενη ημέρα. Έκανε γυρίσματα τότε για την “Ιουλιέτα των πνευμάτων” και σε ένα διάλειμμα, τον πλησίασα. “Αντί να ψάχνεις εσύ εμένα, ψάχνω εγώ εσένα;”, μου είπε γελώντας. Αμέσως, με έστειλε σε μία ενδυματολόγο να με ντύσει. Δεν μου άρεσε όπως με έκανε αυτή και τα πέταξα. Έβαλα ένα μαύρο αέρινο φόρεμα κι όταν με είδε ο Φελίνι έμεινε. Του άρεσε πολύ. Ήταν ένας γλυκύτατος άνθρωπος, πολύ ευγενικός. Σωστός gentleman. Όμως, στη δουλειά επάνω σε εξόντωνε. Μπορούσε μία ημέρα ολόκληρη να με έχει με το χέρι όρθιο σε μία συγκεκριμένη πόζα, για να δει το σωστό πλάνο. Ήταν λεπτολόγος. Έπρεπε να γυρίσω πίσω στην Ελλάδα, όμως, γιατί είχε φύγει ήδη ο πατέρας μου και μετά αρρώστησε κι η μάνα μου, η οποία μου κρατούσε το παιδί. “Πού θα πας τώρα;”, μου λέει ο Φελίνι. “H επόμενή μου ταινία θα είναι πάνω σου! Τώρα φεύγεις;”. Έκανα πολλά λάθη στη ζωή μου. Όμως, γύρισα. Κι όταν επέστρεψα στην Ελλάδα δεν με καλοδέχτηκαν».\n«Ο “ΠΟΛΕΜΟΣ” ΜΟΥ ΕΓΙΝΕ ΣΤΗΝ ΕΛΛΑΔΑ»\n«Εγώ είμαι χαμηλών τόνων και πάντα ευγενής. Αλλά, να σας πω κάτι; Αυτά, μόνο εδώ γίνονται. Σε πολλούς κακοφάνηκε το γεγονός ότι είχα ήδη πολλές ταινίες και καριέρα στην Αμερική και στην Ιταλία κι εδώ στη χώρα μου τους φαινόταν “κάπως” όλο αυτό. Μέχρι και σκηνές μου έκοβαν, επειδή πίστευαν οι άλλες συμπρωταγωνίστριες πως τις απειλούσα επειδή έπαιζα. Τη μία χρονιά έκανα επιτυχία με τον Καραγιάννη και τον Κωνσταντάρα και την επόμενη δεν με ξαναφώναξαν. Εδώ δεν έπαιζα εγώ, έπαιζαν τα ρούχα μου και η εξωτερική μου εμφάνιση. Έκανα επιτυχία; Αυτό ήταν, με έθαβαν την επόμενη χρονιά. Εγώ δεν έκανα δημόσιες σχέσεις, δεν καλούσα δημοσιογράφους στο σπίτι μου και μετά το θέατρο, δεν πήγαινα για φαγητό με τους συναδέλφους μου. Είχα σπίτι και παιδί. Δεν το μετάνιωσα, όμως. Έπαιζα με σπουδαία ονόματα. Όπως τον Χατζηχρήστο, τον Ορέστη Μακρή, τον Γκιωνάκη και τον Κωνσταντάρα. Ο Λάμπρος δε, ήταν ένας υπέροχος άνθρωπος. Και μην ακούτε που λένε ότι έβριζε και ήταν αθυρόστομος. Μπορεί, δεν ξέρω… Εγώ δεν τον άκουσα ποτέ να βρίζει. Όμως, έχω να θυμάμαι τη γενναιοδωρία του και την καλοσύνη του. Άψογος επαγγελματίας. Το ίδιο κι ο Παπαγιαννόπουλος. Αλλά, μου έγινε μεγάλος “πόλεμος” εδώ. Ας μην τα συζητάμε πια. Και, ξέρεις, είναι πιο πολύ το άδικο που μένει. Η μάνα μου με γαλούχησε λες και θα ζούσα σε μία κοινωνία αγγελικά πλασμένη. Δεν ήταν έτσι. Με τη Βουγιουκλάκη και τον Παπαμιχαήλ ήμασταν συμμαθητές στη σχολή του Εθνικού. Μία μέρα με πήρε η Αλίκη να παίξω στις “Διπλοπενιές”. Να χορέψω. Όταν η ταινία παίχτηκε στις Κάννες, ενώ εγώ ήμουν εκεί, δεν πήγα στην προβολή της, αλλά μετά στο πάρτι που γινόταν. Εκεί, η Αλίκη έκανε τα δικά της, νάζια, χορούς και τέτοια, για να τραβήξει τα φλας. Το ίδιο κι ο Παπαμιχαήλ. Σηκώθηκε να χορέψει ζεϊμπέκικο. Δεν έγινε τίποτα. Όταν μπήκα εγώ, έπεσαν όλοι οι paparazzi επάνω μου, επειδή με ήξεραν από την Αμερική και από την Ιταλία. Κι εγώ είχα πάει τότε στις Κάννες για μία ιταλική ταινία, όπου έπαιζα. Όλοι φώναζαν “Viva Rika!”. Όταν έφυγε από τη ζωή η Αλίκη, ο Παπαμιχαήλ με κατηγόρησε ότι το είχα στήσει εγώ αυτό το σκηνικό για να επωφεληθώ και να ρίξω τη Βουγιουκλάκη. Με στεναχώρησε πολύ. Βεβαίως, είναι νεκροί οι άνθρωποι, οπότε, τι να λέμε τώρα… Ταράζει το μέσα μου αυτή η ιστορία. Δεν θέλω ούτε να τη θυμάμαι, σας παρακαλώ. Εγώ ό,τι κακό, το διαγράφω. Αυτό το πήρα από τους γονείς μου, όπως και την ταπεινότητα. Αφού και στην Ελλάδα, όταν με ήξεραν όλοι, εγώ πήγαινα σπίτι μου με το λεωφορείο. Κι όλοι μου έλεγαν: “Καταδέχεστε να μπαίνετε εσείς στο λεωφορείο;”. Και με τι να γύριζα δηλαδή, με σοφέρ; Σας παρακαλώ!».\n«Η ΖΩΗ ΜΟΥ ΣΗΜΕΡΑ»\n«Πρόσφατα βγήκα από μία μαύρη περίοδο. Συννεφιασμένη και μουντή. Πριν από δύο χρόνια έχασα τον άντρα μου, τον Νίκο. Ταλαιπωρήθηκε αρκετά. Ήταν στο νοσοκομείο ένα μήνα και οι γιατροί μάς είχαν πει να αρχίσουμε να το παίρνουμε απόφαση. Ήταν μη αναστρέψιμο. Ωστόσο, όταν βγήκαμε και πήγαμε σπίτι, ίσως με την αγάπη μας, εκείνος “ζωντάνεψε”. Τελικά, όμως, κανείς δεν γλιτώνει από τον θάνατο. Εγώ έπεσα σε βαρύ πένθος. Δεν ήθελα να βγαίνω από το σπίτι μου. Μετακόμισα μόνιμα πια στην Κρήτη από όπου και κατάγομαι. Στο Ηράκλειο. Κάθε μέρα έβλεπα τη θάλασσα και δεν μιλούσα. Άκουγα μόνο τη σιωπή. Μεγάλο πράγμα η σιωπή. Και από μία δραστήρια γυναίκα που ήμουν, κάνοντας θέατρο, ζωγραφίζοντας, γράφοντας βιβλία, έγινα μία γυναίκα που δεν έκανε τίποτα όλη την ημέρα. Δεν έβγαινα από το σπίτι, δεν ήθελα να βλέπω κανέναν. Με τη βοήθεια της κόρης μου και των δικών μου ανθρώπων συνήλθα κάπως, τώρα τελευταία, και ξεκίνησα να γράφω δειλά-δειλά το νέο μου βιβλίο. Και ζωγραφίζω πού και πού. Όμως, όσο περνούν τα χρόνια ξαναγυρίζω στο ίδιο αναπάντητο ερώτημα που είχα στα παιδικά μου χρόνια. Θυμάμαι, έλεγα στη μάνα μου: “Μαμά, τι είναι το για πάντα; Πόσο κρατάει; Δεν τελειώνει ποτέ;”. Όταν είσαι μικρός δεν σκέφτεσαι ποτέ τον θάνατο. Δεν πιστεύεις ότι θα σε χωρίσει από αυτούς που αγαπάς. Ίσως το “για πάντα” να μην υπάρχει, ίσως να χωράει σε στιγμές. Ο θεός ξέρει. Πάντως, σήμερα είμαι πολύ καλύτερα. Σιγά-σιγά συνέρχομαι και συμβιβάζομαι με την απώλεια και το γεγονός ότι το κενό θα μένει πάντα εκεί…».\n*ΕΥΧΑΡΙΣΤΟΥΜΕ ΤΟ «YOU WEEKLY» ΚΑΙ ΤΟΝ Κ. ΤΑΣΟ ΔΟΥΣΗ ΓΙΑ ΤΗΝ ΑΔΕΙΑ ΧΡΗΣΗΣ ΤΩΝ ΠΟΡΤΡΕΤΩΝ ΤΗΣ Κ. ΔΙΑΛΥΝΑ.


Διαφθορά α λα ελληνικά; - Ειδήσεις - νέα - Το Βήμα Online\nΟΛΟΙ ΜΙΛΑΝΕ για τη διαφθορά των άλλων, αλλά όχι για τη δική τους.\nΚΙ ΑΥΤΟ διότι η διαφθορά προϋποθέτει δόλο και συμπαιγνία, αλλά και μια αντίληψη ότι στο «κάτω-κάτω δεν βλάπτει κανέναν». Αυτή είναι η κουλτούρα της διαφθοράς. Μια στρέβλωση των αξιών: δημόσιοι λειτουργοί και πολίτες που αποκτούν σταδιακά μια ιδιόρρυθμη «συνείδηση δικαίου» όταν διαφθείρουν ή διαφθείρονται. Το δίλημμα δεν τίθεται συνεπώς «ως προς τι είναι νόμιμο» ή «ηθικό», αλλά «ως προς τι μπορούμε να κάνουμε ατιμωρητί», ή ακόμα και «ποια μορφή διαφθοράς είναι αποδεκτή από την πλειοψηφία της κοινωνίας».\nΟΙ «ΕΣΩΤΕΡΙΚΕΣ ΔΙΑΚΡΙΣΕΙΣ» της διαφθοράς ίσως να βοηθάνε στις οριοθετήσεις. Η μαύρη διαφθορά, την οποία καταδικάζει απερίφραστα η κοινή γνώμη, η λευκή διαφθορά, που ανέχεται η κοινή γνώμη, και η γκρίζα διαφθορά, με την οποία άλλοι συμφωνούν κι άλλοι όχι, συνιστούν ορισμένες μορφές, που όμως δεν έχουν τον ίδιο αντίκτυπο σε κάθε χώρα ή και σε κάθε νομικό σύστημα.